Summary: Uusiutuvissa energiamuodoissa haastavinta on vaihtelevuus: aina ei aurinko paista, mutta sähkönkulutus on silti sama.

Jos sinulla on aurinkopaneelit katolla, tänä viikonloppuna kannattaa pyörittää pesukonetta.
 Tässä nimittäin tämän viikonlopun energiasääennuste: Korkeapaine vahvistuu, joten aurinko paistaa ja tuulet heikkenevät. Tuulisähkön tuottamiseen viikonloppu ei siis ole kovin hyvä, mutta pilvetön taivas lupaa hyvät olosuhteet aurinkosähkön tuottamiselle.
 Porottava helle heikentää tosin aurinkopaneelien suorituskykyä, mutta tämä on otettu huomioon Ilmatieteen laitoksen energiasääennusteessa. Se kertoo auringon paisteen ja tuulen kilowattitunteina lähipäivinä eri paikkakunnilla.
 Mitä suurempi osuus sähköstämme on tuuli- ja aurinkoenergiaa, sitä tärkeämmäksi energiasään ennustaminen tulee jatkossa. Uusiutuvissa energiamuodoissa haastavinta on niiden saannin vaihtelevuus: aina ei aurinko paista tai tuuli tuiverra, mutta meidän sähkönkulutuksemme pysyy silti korkealla.
 Käynnissä on sähkömarkkinoiden murros, sanoo Ilmatieteen laitoksen toimialajohtaja  Sami Niemelä . Uusiutuvan energian osuus kasvaa ja sähköntuotannon tulee silti pysyä tasaisena.
 – Mitä aiemmin tiedämme, että tulossa on tuulettomia päiviä, sitä paremmin pystymme varautumaan siihen: sähköverkkoon tarvitaan tilalle esimerkiksi vesivoimaa tai muuta tasaisemmin tulevaa voimaa, kertoo Niemelä.
 Mikko Airikka / Yle
 Pilvisyyttä on hankala ennustaa etukäteen
 Aurinko- ja tuulivoiman tuotantoa voidaan tällä hetkellä ennustaa varmasti pari päivää eteenpäin, sanoo Ilmatieteen laitoksen tutkimusprofessori  Anders Lindfors . Hän on mukana BCDC Energia -tutkimushankkeessa, joka tarjoaa Ilmatieteen laitoksen dataan pohjautuvaa  ilmaista energiasääpalvelua .
 Aurinkosähkön tuotannon ennustamiselle haastavinta on pilvisyys: pilvet voivat olla hyvin paikallisia ja ne voivat tuoda isojakin virheitä tuntikohtaiseen ennusteeseen. Lisäksi korkea lämpötila heikentää aurinkopaneeleiden toimintaa, joten se pitää ottaa huomioon kilowattitunteja arvioidessa.
 Tuulen nopeuden ennustaminen on nykyään melko varmaa, mutta ongelmat piilevät tehossa: pienikin virhe tuulen nopeuden arviossa tarkoittaa suurta virhettä energiaennusteessa.
 Kodin älykäs sähköjärjestelmä laittaa koneet päälle, kun tuuli on navakkaa
 Mitä hyötyä ennusteesta on? Energiasään seuraaminen auttaa ajoittamaan sähkön kulutuksen niihin hetkiin, kun aurinko paistaa tai tuulee navakasti. Esimerkiksi isommissa kiinteistöissä lämminvesivaraaja voidaan laittaa päälle, kun aurinko paistaa katolla oleville paneeleille – muuten se tehdään silloin kun sähkö on halvimmillaan.
 Tällä hetkellä energiasäätä seuraavat lähinnä ammattimaiset energiavoimalat, koska niille siitä on suurin hyöty. Suomessa on kasvava määrä yrityksiä ja esimerkiksi maatiloja, jotka kattavat osan sähkönkulutuksestaan omilla aurinkopaneeleilla. Hyvin kuvaavaa on se, että S-ryhmästä tuli vuonna 2018  Suomen suurin aurinkosähkön tuottaja .
 Tuulisähkön tuotanto on edelleen isojen toimijoiden käsissä eikä Suomesta juurikaan löydy pelle pelottomia, joilla olisi tuulienergian pientuotantoa.
 Tulevaisuudessa energiasääennuste voisi tehdä kotien ja taloyhtiöiden sähkönkulutuksesta yhä fiksumpaa, visioi Ilmatieteen laitoksen tutkimusprofessori Anders Lindfors.
 Visioiden mukaan älykäs pesukone tietää, että kahden tunnin päästä kannattaa pestä koneellinen pyykkiä, kun aurinko paistaa ja sähköä saa omalla katolla olevista aurinkopaneeleista. Tai sitten kodin älykäs sähköjärjestelmä laittaa lämmityksen tai jäähdytyksen päälle energiasäätilan mukaan.
 Ilmatieteen laitoksen toimialajohtaja Sami Niemelän mukaan ennakoitavuudesta tulee jatkossa yhä tärkeämpää, kun kotitaloudet alkavat isommin myydä tuottamaansa sähköä verkkoon.
 – Ennakointi isossa kuvassa tulee olemaan rahanarvoista, jotta sähköverkon tarjonta pysyy stabiilina, sanoo Niemelä.
 Lue lisää:
 Chile mielii aurinkosähkön suurvallaksi ja näyttää suuntaa ilmastonmuutoksen vastaisessa taistelussa kunnianhimoisella energiapolitiikallaan
 Kiinnostaako oma aurinkovoimala taloyhtiönne katolle? Työryhmän ehdotus parantaisi niiden kannattavuutta
 Uutissuomalainen: Hyvä tuulivuosi kasvattanut tuulivoiman tuotantoa lähes 30 prosentilla

Tiedätkö millainen energiasää nyt on? Tulevaisuudessa pesukone menee päälle hyvällä säällä ja kodeissa voidaan säästää rahaa säätä seuraamalla


Summary: Piippu kesti kauemmin kuin Make arvioi. Se kesti kauemmin kuin Make, kirjoittaa Pekka Juntti.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Make kyyristeli lauteilla ja katsoi kiukaan metallipiipun halkeamasta välkkyvää punaista liekkiä.  ”Tuo pitää vaihtaa” , hän sanoi.  ”Tuo ei kestä enää tätä kesää.”
 Elettiin alkukesää 2016. Piippu oli palanut puhki vesisäiliön juuresta, mikä tarkoitti uuden säiliön hankintaa ja asennusta. Pieni työ ihmiskunnalle, suuri ponnistus maisterille.
 Vitkuttelin. En osannut ryhtyä, en ruveta. Onneksi Make oli tullut kaukaa kaakosta kylästelemään vähän pidemmäksi aikaa niin saimme edes ulkohyysikkäprojektia jalalle. Vessallakin alkoi olla jo kiire, sillä Tornion suviseurat painoivat päälle ja olin luvannut vuokrata pihapirtin saunoineen ja hyysiköineen päivineen seuroihin saapuvalle suurperheelle.
 Maanrakennusalan ammattilaisena Make keksi väsätä ulkovessalle luonnonkivistä, lasten hiekkakasan hiekasta ja suodatinkankaasta etevän ja hyvännäköisen perustuksen. Sen päälle hyysikkä sitten nikkaroitiin ja siinä se tököttää koivun alla suorana ja sievänä vieläkin.
 Hän kertoi, että pitkin kesää kiusanneille kivuille ja vaivoille oli löytynyt syy. Syöpä.
 Kului kesä, humahti toinenkin . Murtuneen piipun reiästä vilkkuva liekki tervehti saunojia. Syksyllä Make soitti. Hän kuulosti olevan jotenkin nuupollaan.  ”Terve, mitäs sinne” , hän sanoi niin kuin hänellä oli tapana. Hän kertoi, että pitkin kesää kiusanneille kivuille ja vaivoille oli löytynyt syy. Syöpä.
 Kirurgi aukaisi Maken. Ja ompeli sitten kiinni. Make soitti taas.
 Sitä ei voi leikata. Eikä parantaa.
 Make alkoi soittaa useammin . Minäkin soittelin. Puhuimme yleensä jostakin muusta. Puhuimme jahdeista, kaloista, hirvenkäristyksen vuolemisesta, säästä ja lumitilanteesta. Kaikkein innostuneimmin Make puhui autoista. Kuuntelin ne rallijutut, vaikkei minusta koskaan tullut automiestä. Kyselin tarkentavia, koska tiesin että hän pitää siitä, vaikken ikinä kunnolla käsittänyt mistä hän puhui.
 Kolmannen kesänkin tuijotin löylyissä  piipunliekkiä. Railo oli saanut kavereita vierelleen.  ”Tuo pitää vaihtaa” , kuulin Maken äänen lauteilla ja olin täysin samaa mieltä.
 Illat pimenivät, tuli uusi syksy. Päästelin kohti etelää kiimainen koira kyydissäni. Toivoin, että nakku saisi reissullansa vähän kollilta hyvää. Olin stressaantunut ja väsynyt. Projekti oli liian iso. Työtä oli liikaa. Ei kuukausiin mitään muuta kuin työtä. Nytkin olin lähtenyt yötä vasten ajamaan, kun en aiemmin ollut ehtinyt.
 Menin työputkeen, jota sanotaan putkeksi siksi, että silloin ei näe muuta kuin sen työn siinä edessä.
 Kuukausien kuluessa olin menettänyt ajantajuni, viikot vain lipuivat käsistä. Menin työputkeen, jota sanotaan putkeksi siksi, että silloin ei näe muuta kuin sen työn siinä edessä. Unohtelin asioita, aikamääreitä, muutuin kelvottomaksi isäksi ja aviomieheksi, mutta nyt muistin Maken. Kun hän oli viimeksi soittanut viikko tai pari sitten, hän oli ollut sairaalassa kipujen takia. Ruoka ei ollut maistunut päiviin. Hän oli kuulostanut tyyneltä, positiiviseltakin. Hän vain totesi asiain tosilaidan. Tämmöstä tämä on. Tylsää. Pääsisipä kotiin.
 Nostin luurin ja soitin Makelle. Hänen avovaimonsa vastasi puhelimeen. Marraskuinen nelostie mustui niin, että piti hiljentää vauhtia.
 En osannut itkeä, sillä tämä oli tiedossa eikä meillä mitään jäänyt sanomatta. Tunsin vain olevani tyhjä, rasitettu miehen kuori matkalla elämän uusiin sivuseikkoihin.
 Tuli talvi, työprojekti jatkui . Kipitin pitkin putkeani, ohitin kanssaihmiset ja tärkeät asiat.
 Työstä löytyi aina upea tekosyy olla soittamatta Maken vanhemmille, puolisolle, lapsille. Hautajaisista en arvannut edes kysyä, mutta hätäisesti jostakin päättelin työni lomassa, että kai ne olivat hiljaiset. Entä jos eivät olleetkaan ja jätin ne käymättä? Kuinka törkeää sellainen on? En ollut saattamassa naapurinpoikaa, yhtä ensimmäisistä kavereistani, jota elämä vei aivan eri suuntaan, mutta joka säilytti aina makemaisen perusvireen. Hän oli miljoonien ideoiden mies ja virnistelevänä vitsiniekka, jolla oli erikoisen kätevä nauru.
 Tuijottelin taas liekin loimua kesäsaunassa.
 Neljännen kesän korvalla  työ oli tehty. Kirja oli valmis. Tuijottelin taas liekin loimua kesäsaunassa. Tunsin itseni loppuunkalutuksi ja siipeenammutuksi. Ehkä vaiva oli sen arvoista. Voiko mikään olla tämän arvoista? Palaan kysymykseen, jota mietin aina uudestaan. Onko tämä tavoitteiden perässä rimpuilu lopultakin pelkkää joukkojen psykoosia? Onko se pakoa todellisuudesta, vain yksi tapa sivuuttaa tärkeä?
 Katselin taas liekin tanssia piipunrailossa. Piippu kesti kauemmin kuin Make arvioi. Se kesti kauemmin kuin Make.
 Nakkelin löylyä ja päätin , että oli tullut aika. Vaihdan tuon vesisäiliön. Otan yhteyttä Maken läheisiin. Pysähdyn hänen haudalleen ja toivotan hyvää matkaa.
 Nyt uusi piippusäiliö on paikallaan. Se on paksua plootua ja valmistaja lupaa sille elinikäisen takuun. Minulla ei ole käsitystä, mitä se tarkoittaa.
 Pekka Juntti
 Kirjoittaja on Ruotsin Haaparannalla asuva, Lapissa työskentelevä vapaa toimittaja.
 Lauantaina 27.7. vietetään  saunapäivää . Kolumnista voi keskustella 27.7. klo 16.00 asti.

Pekka Juntin kolumni: Liekkejä piipunrailossa – havaintoja lauteilta tarinan lopusta


Summary: Elinkeinoministeri Katri Kulmuni ei kuitenkaan halua arvostella yhtiöitä hinnankorotuksista.

Hallitus aikoo tuoda sähkön siirtohintoja hillitseviä lakimuutoksia eduskuntaan jo syksyllä. Elinkeinoministeri  Katri Kulmuni  (kesk.) kertoo asiasta Uutissuomalaisen haastattelussa.
 Kulmunin mukaan siirtohintojen vuosikorotusten 15 prosentin kattoa kiristetään alaspäin. Siirtohintojen alituottojen jaksotusta puolestaan pidennetään neljästä vuodesta kahdeksaan vuoteen hallitusohjelman perusteella ja energiayhtiöiden toivomuksesta. Lyhyt jaksotus on luonut yhtiöille paineita korottaa kuluttajahintoja.
 – Näillä kahdella keinolla yritetään hidastaa siirtohintoihin kohdistuvia nousupaineita. Nämä pystytään tekemään nopeasti tuomalla lakiehdotukset syksyllä eduskuntaan, Kulmuni kertoo Uutissuomalaiselle.
 Kulmunin mukaan myös muita tapoja hillitä siirtohintojen nousua mietitään ministeriössä. Elinkeinoministeri ei kuitenkaan halunnut arvostella energiayhtiöitä viime vuosina tehdyistä hinnankorotuksista. Yhtiöt ovat lisänneet toimitusvarmuutta pääasiassa viemällä sähkönsiirtoa ilmajohdoista maakaapeleihin.
 – Ne noudattavat lakia, kun aikanaan tehtiin päätös säävarmoista verkoista. Me emme halua, että on isoja verkkokatkoksia, mutta emme halua sitä, että ihmisille tulee kohtuuttomia siirtohintojen korotuksia.
 Siirtohinnat ovat Uutissuomalaisen mukaan nousseet vuodesta 2010 tietyillä alueilla jopa kymmeniä prosentteja.

Uutissuomalainen: Hallitus suitsii sähkön siirtohintoja syksyllä eduskuntaan tuotavilla esityksillä


Summary: Raja-aitaa on tarkoitus alkaa rakentaa Kalifornian, Arizonan sekä New Mexicon osavaltioissa.

Yhdysvaltain korkein oikeus on perjantaina hyväksynyt puolustusministeriön varojen käyttämisen rajamuurin osien rakentamiseen Yhdysvaltojen ja Meksikon rajalle. Presidentti  Donald Trumpin  hallinto saa käyttöönsä arviolta 2,5 miljardia dollaria useamman eri rakennusurakan toteuttamiseksi.
 Viisi konservatiivista korkeimman oikeuden tuomaria äänesti rahoituksen puolesta, kun neljä liberaalia tuomaria ei olisi sallinut rahoitusta rakennustöille.
 Korkeimman oikeuden päätös sallia puolustusministeriön varojen käyttö rajamuurin rakentamiseksi edistää presidentti Donald Trumpin suurinta vaalilupausta vuoden 2016 presidentin vaaleissa.
 Presidentti Trump kuvaili korkeimman oikeuden päätöstä “suureksi voitoksi” itselleen.
 Edustajainhuoneen puhemies, demokraattien  Nancy Pelosi  kritisoi korkeimman oikeuden päätöstä “syvästi virheelliseksi”, joka “antaa Trumpin varastaa armeijan varoja tuhlailevaan ja tehottomaan raja-aitaan, jonka kongressi hylkäsi”.
 Demokraattinen puolue on vastustanut raja-aidan rakentamista viimeiseen asti.
 Rajamuuria on tarkoitus alkaa rakentaa Kalifornian, Arizonan sekä New Mexicon osavaltioissa.
 Lue lisää:
 Rajamuurin odottamiseen kyllästyneet Trumpin tukijat ryhtyivät itse rakennustöihin – joukkorahoituksella koottu jo yli 20 miljoonaa euroa
 Liittovaltion tuomarin päätös jarruttaa Trumpin muurihanketta
 Pentagon ratkoo rahoitusta: Otetaan Afganistan-rahoista, käytetään Meksikon rajamuuriin
 Yhdysvaltain senaatti äänesti Trumpin muurihätätilan nurin – myös republikaanit äänestivät perumisen puolesta

Yhdysvaltain korkein oikeus päätti rahoituksen myöntämisestä raja-aidan rakentamiselle – Trump: “Suuri voitto”


Summary: Keskiamerikkalaisten siirtolaisten täytyy hakea ensin turvapaikkaa Guatemalasta.

Yhdysvallat ja Guatemala ovat päässeet sopimukseen turvapaikanhakijoista. Sopimus tekee Guatemalasta niin sanotun turvallisen kolmannen maan, joten Guatemalaan saapuvien turvapaikanhakijoiden täytyy hakea turvapaikkaa sieltä sen sijaan, että he voisivat jatkaa Meksikon kautta Yhdysvaltoihin.
 Yhdysvaltain presidentti  Donald Trump  hehkutti perjantaina sopimuksen lopettavan turvapaikkapetokset ja turvaavan kuitenkin "aitojen" turvapaikanhakijoiden turvallisuuden.
 – Tämä sopimus on merkkipaalu, joka jättää kojootit ja salakuljettajat työttömiksi, Trump sanoi viitaten ihmissalakuljettajiin, jotka ovat kuljettaneet tuhansia ihmisiä Meksikon kautta Yhdysvaltain rajalla.
 – He ovat pahoja ihmisiä, sairaita ja kieroutuneita ihmisiä.
 Sopimusta on kritisoitu, sillä kansalaisjärjestöjen mukaan Guatemala ei ole turvallinen maa turvapaikanhakijoille.
 Guatemala oli alun perin haluton sopimukseen, mutta Trump uhkaili keskiamerikkalaista valtiota aiemmin tällä viikolla vastatoimilla. Trumpin mukaan Guatemalaa voisivat odottaa matkustuskiellot, tuontitullit tai rahansiirtomaksut.
 Guatemalan sisäministeri  Enrique Degenhart  oli perjantaina Valkoisessa talossa allekirjoittamassa sopimuksen Yhdysvaltain kansallisesta turvallisuudesta vastaavan ministerin  Kevin McAleenanin  kanssa.
 Tavoitteena pysäyttää hondurasilaiset ja elsalvadorilaiset
 Sopimus vaikuttaa etenkin Hondurasista ja El Salvadorista lähteviin siirtolaisiin, sillä heidän täytyy kulkea Guatemalan halki päästäkseen Meksikoon. Myös Guatemalasta lähtee paljon siirtolaisia Yhdysvaltoihin.
 Guatemalan perustuslakituomioistuin linjasi hiljattain, ettei Guatemalaa voida pitää turvallisena kolmantena maana turvapaikanhakijoille. On epäselvää, miten tuore sopimus sopii yhteen tuomioistuimen päätöksen kanssa.
 Kansalaisjärjestö Refugees Internationalin mukaan sopimus saattaa monet Keski-Amerikan haavoittuvimmista ihmisistä vaaraan.
 Yhdysvaltain etelärajalle saapuneiden siirtolaisten määrä on kasvanut jyrkästi viimeisen vuoden aikana. Valtaosa siirtolaisista on keskiamerikkalaisia, jotka kertovat pakenevansa kotimaidensa köyhyyttä ja väkivaltaa. Tuoreen sopimuksen tavoitteena on estää näiden siirtolaisten pääsy edes Meksikoon asti.
 Lue lisää:
 Trumpin hallinto aikoo estää keskiamerikkalaisia hakemasta turvapaikkaa Yhdysvaltain etelärajalla
 Guatemala ei tee siirtolaissopimusta USA:n kanssa
 Siirtolaiskontrollia kiristäneestä Meksikosta on yhä vaikeampi päästä Yhdysvaltoihin – poliisit kiristävät ja hyväksikäyttävät siirtolaisia

Guatemala taipui sopimukseen turvapaikanhakijoista Yhdysvaltojen kanssa – kansalaisjärjestöt eivät pidä Guatemalaa "turvallisena maana"


Summary: Macron toivoo elokuun G7-kokouksesta tilaisuutta sopia kansainvälisesti digijättien yleisestä verotuksesta.

Ranskan presidentti  Emmanuel Macron  on keskustellut Yhdysvaltojen presidentin  Donald Trumpin  kanssa kansainvälisen sopimuksen tarpeellisuudesta digitaalisia palveluita tuottavien yritysten verottamiseen liittyen. Presidentit keskustelivat asiasta puhelimitse perjantaina, kertoo Ranskan presidentin kanslia.
 Trump oli perjantaina ilmoittanut vastatoimista Ranskaa kohtaan, jonka suunnitelmissa on verottaa yhdysvaltalaisia teknologiajättejä.
 – Ilmoitamme myöhemmin huomattavista vastatoimista Macronin hölmöilyille, Trump sanoi.
 Trump väläytti mahdollista veroa ranskalaisille viineille.
 – Olen aina pitänyt amerikkalaisia viinejä parempina kuin ranskalaisia, vaikka en juo alkoholia, Trump totesi.
 Päästäänkö sopuun G7-kokouksessa elokuussa?
 Macron painotti valtionpäämiesten keskustelun jälkeen, että lähestyvä G7-kokous olisi tärkeä tilaisuus sopia digitaalisten palveluiden yleispätevästä verotuksesta.
 – Tämä on kaikkien etujen mukaista, ja sopimuksen eteen täytyy tehdä töitä kansainvälisen sopimuksen saavuttamiseksi, Macronin kansliasta sanotaan.
 Ranska päätti heinäkuussa ottaa käyttöön “digitaalisen veron” Googlen, Applen, Amazonin ja Facebookin kaltaisia monikansallisia yrityksiä. Verolla pyritään rajoittamaan yritysten mahdollisuutta tehdä tulosta Ranskassa ilman, että yritykset maksaisivat samalla veroja maahan. Useat muut Euroopan maat ovat pohtineet vastaavanlaisen veron ottamista käyttöön, sillä teknologiajättien on koettu maksavan Eurooppaan veroja vähänlaisesti.
 Lue lisää:
 Ranska ryhtyy verottamaan yhdysvaltalaisia digijättejä – Facebookin ja Amazonin maksettava jatkossa kolme prosenttia liikevaihdostaan

Macron toivoo pääsevänsä Trumpin kanssa sopuun digijättien verotuksesta – Trump ehti uhkailla ranskalaisten viinien verottamisella


Summary: Viralliset neuvottelut vapaakauppasopimuksesta on määrä aloittaa heti, kun Britannia on ulkona EU:sta.

Yhdysvaltain presidentti  Donald Trump  kertoo keskustelleensa puhelimessa Britannian uuden konservatiivipääministeri  Boris Johnsonin  kanssa.
 – Onnittelin häntä ja hän on valmis aloittamaan työt, Trump sanoi.
 Trumpin mukaan kaksikko aloitti heti kahdenväliset kauppaneuvottelut. Trump totesi, että Britannian EU-eron jälkeen maiden on mahdollista solmia merkittävä kauppasopimus.
 – Me teemme jo töitä kauppasopimuksen eteen, Trump sanoi.
 Trump myös ennusti, että Johnsonista tulee mahtava pääministeri. Hän kutsui Britannian uutta hallitukseen vetäjää myös "hyväksi tyypiksi".
 Myös Atlantin toisella laidalla vakuuteltiin maiden poliittisten päämiesten hyvää yhteyttä. Britannian pääministerin edustaja sanoi, että Trump ja Johnson ovat molemmat ilmaisseet sitoutuvansa maiden välisen, kunnianhimoisen vapaakauppasopimuksen solmimiseen. Johnsonin edustajan mukaan viralliset neuvottelut on määrä aloittaa mahdollisimman pian sen jälkeen, kun Britannia on ulkona EU:sta.
 Johnson on toitottanut, että brexitin jälkeen Britannia on itsenäinen maa, joka neuvottelee kauppasopimuksensa itse.
 Uutistoimisto Reutersin mukaan Trump ja Johnson keskustelivat puhelimessa myös kiristyneestä tilanteesta Iranin ja Britannian välillä. Iranin vallankumouskaarti otti haltuunsa Britannian lipun alla purjehtivan tankkerin Hormuzinsalmessa noin viikko sitten.
 Lue lisää:
 Iranin ulkoministeri onnitteli tuoretta Britannian pääministeriä tankkerikiistaa unohtamatta
 Iran otti haltuunsa brittien lipun alla seilaavan ruotsalaisomisteisen tankkerin
 Boris Johnsonista Britannian konservatiivien uusi johtaja ja pääministeri – seurauksena ministerieroja ja brexit-epävarmuutta

Trump ja Johnson keskustelivat kahdenvälisestä vapaakauppasopimuksesta ja Iranista: "Hän on hyvä tyyppi"


Summary: WHO ehdottaa sähkötupakkatuotteiden sääntelyä, joka on toistaiseksi ollut vähäistä.

Maailman terveysjärjestö WHO varoittaa sähkötupakan vaaroista. WHO:n mukaan sähkötupakointi on kiistatta haitallista terveydelle ja tuotteita tulisi sen vuoksi säännellä.
 Sähkötupakan käyttäjä hengittää laitteen kautta nikotiinipitoista höyryä. Sähkötupakka on kasvattanut suosiotaan muun muassa tupakoinnin lopettamista yrittävien keskuudessa, sillä palamistuotteiden puutteen takia sitä ei pidetä niin haitallisena kuin perinteistä tupakkaa. Viranomaiset kuitenkin pelkäävät, että sähkötupakasta on tullut myös väylä tupakointiin uusille käyttäjille.
 Sähkötupakkatuotteiden sääntely on ollut vähäistä. Viime kuussa San Francisco kuitenkin kielsi sähkötupakan myynnin ja valmistuksen.
 Lue lisää:
 Sähkötupakkayhtiön pomo pyysi anteeksi riippuvaisten lasten vanhemmilta – Järjestö: "Suoraan tupakkateollisuuden pelikirjasta"
 Suomi yritti lopettaa hyvänmakuisen sähkötupakan myynnin, mutta siitä tulikin kissa ja hiiri -leikki: "Älyttömän kauan kestää"
 San Francisco kieltää sähkötupakat

Maailman terveysjärjestö WHO varoittaa: Sähkötupakka kiistatta haitallista terveydelle


Summary: WTO:n jäsenmaat saavat itse määritellä ovatko ne kauppajärjestössä kehitysmaan asemassa vai eivät.

Yhdysvaltojen presidentti  Donald Trump  painostaa Maailman kauppajärjestöä WTO:ta lopettamaan Kiinan ja monien muiden maiden suopean kohtelun kansainvälisessä kaupankäynnissä. Trumpin perjantaina julkaiseman lausunnon mukaan useat maat saavat erikoiskohtelua WTO:ssa sillä verukkeella, että ne kutsuvat itseään kehitysmaiksi.
 Trump pyysi lausunnossaan Yhdysvaltain kauppaneuvottelijaa  Robert Lighthizeria  käyttämään kaikkia keinoja saadakseen Maailman kauppajärjestöä estämään kehitysmaa-aseman käyttöä sellaisissa jäsenmaissa, joissa taloudellinen tilanne ei sitä edellyttä.
 WTO:n jäsenet saavat itse määritellä oman asemansa, mutta toiset jäsenmaat saavat haastaa aseman määrityksen. Kehitysmaat saavat esimerkiksi enemmän liikkumavaraa vientinsä tukemiseen sekä etuja kauppakiistojen ratkaisemiseksi WTO:ssa.
 "WTO on rikki"
 Trumpin mukaan Kiina ja monet muut käyttävät kauppajärjestön säännöksiä hyödykseen epäreilulla tavalla. Trump sanoi lausunnossaan myös, että WTO on epätoivoisesti uudistuksen tarpeessa.
 – Vallitseva tilanne ei voi jatkua, Trump toteaa.
 Trump myös kuvaili twiitissään, että WTO on rikki, kun maailman rikkaimmat maat voivat kutsua itseään kehitysmaiksi kiertääkseen WTO:n sääntelyä ja saadakseen erikoiskohtelua.
 Vaikka Kiina onkin WTO:ssa kehitysmaan statuksella, on se maailman toiseksi suurin talous ja ykkösenä viennissä. Myös esimerkiksi Etelä-Korea, Singapore ja Kuwait ja Yhdistyneet arabiemiirikunnat ovat kehitysmaan asemassa WTO:ssa.
 Yhdysvallat ja Kiina ovat käyneet kauppasotaa jo pitkään. Lisäksi viime aikoina Yhdysvallat on sanonut Kiinan käyttäneen epäreiluja ja rikollisia keinoja haastaakseen yhdysvaltalaista teknologiateollisuutta.
 Lue lisää:
 Kiinan talouskasvu hidastui alimmilleen 27 vuoteen – kauppasota Yhdysvaltojen kanssa vaikuttaa selvästi
 Trump suivaantui Kiinalle: Eivät ole ostaneet maataloustuotteitamme, kuten lupasivat
 Amerikkalaisyritykset Trumpille: Lopeta Kiinan kauppakiista – Tullien aiheuttamia kustannuksia kuvaava laskuri pyörii hurjaa vauhtia

Yhdysvallat painostaa WTO:ta lopettamaan Kiinan suopean kohtelun – Trump vaatii pohtimaan uusiksi kehitysmaa-asemaa


Summary: Aluksella järjestetään yleisölle avoin esittely ensi viikon torstaina.

Intialainen Tej-luokan fregatti Ins Tarkash toteuttaa laivasto-vierailun Helsinkiin 31.7.–3.8.2019. Alus kiinnittyy vierailun ajaksi Hernesaaren risteilylaituriin.
 Fregatti Ins Tarkash on vuonna 2012 valmistunut Intian merivoimien monitoimialus. Vuonna 2015 Ins Tarkash oli mukana turvaamassa Intian kansalaisten evakuointia Jemenissä.
 Aluksen vanhimpana toimii kommodori  Sathish Vasudev . Lisäksi aluksella vierailee satamajaksolla vara-amiraali  Ajit Kumar . Vierailun isäntänä toimii Merisotakoulun esikuntapäällikkö, komentaja  Juha Torkkeli .
 Aluksen henkilöstö tapaa Suomessa muun muassa Helsingin kaupungin johtoa ja pelaa jalkapallon ystävyysottelun Merisotakoulun joukkuetta vastaan.
 Aluksella järjestetään yleisölle avoin esittely torstaina 1.8.2019 kello 10.00–12.30.
 AOP

Intialainen fregatti vierailee Helsingissä – aluksen miehistö pelaa jalkapallo-ottelun Merisotakoulun joukkuetta vastaan


Summary: Eniten löytyi väärennettyjä 50 euron seteleitä.

Väärennettyjä euroseteleitä havaittiin alkuvuonna Suomen käteiskierrossa 426 kappaletta, kertoi Suomen Pankki perjantaina. Määrä on samaa luokkaa kuin aiempina vuosina.
 – Väärennettyjä seteleitä liikkuu Suomessa erittäin vähän. Yleensä ne kulkeutuvat meille ulkomailta ja löytyvät sen jälkeen nopeasti, sanoo seteliasiantuntija  Olli Vehmas  Suomen Pankista tiedotteessa.
 Eniten löytyi väärennettyjä 50 euron seteleitä, joita oli liikenteessä alkuvuonna yli 260 kappaletta. Seuraavaksi suosituin väärennettävä oli 20 euron seteli, joita oli liikkeellä yli 90 kappaletta.
 Viime vuonna väärennettyjä seteleitä löytyi yli 830 ja sitä edeltäneenä vuonna lähes 770. Loppuvuodesta 2018 vääriä seteleitä havaittiin lähes 500, kun taas alkuvuonna määrä jäi noin 340:een.

Suomesta löytyi alkuvuonna yli 400 väärennettyä euroseteliä


Summary: Katainen joutui syrjään päätöksenteosta työnhakunsa vuoksi: "Komissio on esteellisyysasioissa tiukempi kuin mikään muu laitos."

Kansainväliset organisaatiot ja sopimukset

Jyrki Katainen  lopettelee työtään EU-komission kilpailukyvystä ja teollisuudesta vastaavana varapuheenjohtajana hieman ripeämmin kuin alunperin oli tarkoitus.
 Komission puheenjohtaja  Jean-Claude Juncker   siirsi Kataisen syrjään  päätöksenteosta viime viikolla, koska Katainen on hakenut Suomen itsenäisyyden juhlarahaston Sitran yliasiamiehen tehtävää.
 Katainen vastaa komissiossa työllisyydestä, kasvusta, investoinneista ja kilpailukyvystä – pitkälti samoista alueista kuin millä Sitra toimii.
 Kataisen mielestä eturistiriitaa  on vaikea hahmottaa. Hän kertoo pyytäneensä itse arviota komission eettiseltä komitealta jo pohtiessaan Sitran tehtävän hakemista.
 – Pyysin karkeata arviota, onko minun mahdollista ottaa tehtävää vastaan, jos tulen valituksi, eli onko intressiristiriitaa. He arvioivat, että voin ottaa tehtävän vastaan, Katainen kertoo toimistossaan korkealla EU-komission Berlaymont-päärakennuksessa.
 Sen jälkeen Katainen informoi Junckeria työpaikanhakuaikeistaan, jolloin Juncker pyysi häneltä virallista ilmoitusta. Myös Juncker konsultoi Kataisen mukaan eettistä komiteaa.
 – Sieltä tuli samansuuntainen arvio kuin olin saanut jo itsekin. Komission puheenjohtajan tehtävä on tehdä päätös, että rajoittaako haku jollain tavalla työtehtäviä, ja hän teki sen päätöksen. Se on ihan hyvä päätös.
 Jyrki Katainen kertoi EU-komission uusista toimista maailmanlaajuisen metsäkadon ehkäisemiseksi viime töikseen ennen kesälomia tiistaina Brysselissä. Vuosien 1990 ja 2016 välillä maailmassa hävisi metsää 800 jalkapallokentän verran tunnissa, hän sanoi. Stephanie Lecocq / EPA
 Katainen tai hänen kabinettinsa  jäsenet eivät saa enää kutsua koolle kokouksia, joissa on tarkoitus päättää teollisuus- tai innovaatiopolitiikan suunnasta. He saavat osallistua kokouksiin, mutta eivät voi määrittää asialistaa eivätkä olla johtopäätöksen vetäjiä.
 Kataisen mielestä kyse on ennen kaikkea siitä, millainen vaikutelma halutaan antaa ulospäin.
 – Komissio on äärettömän varovainen, ehkä kaikista julkisista laitoksista Euroopassa kaikkein tarkin mielikuvamielessä, ettei synny väärinkäsityksiä sidonnaisuuksista, Katainen sanoo.
 Hän haluaa kiinnittää huomiota siihen, että välttämättä kysymys ei eettisen lautakunnankaan mielestä ole intressiristiriidasta vaan sen vaikutelmasta.
 – Komitea käytti semmoista sanamuotoa, että todellinen intressiristiriita tai sellaisen  vaikutelman  syntyminen, hän sanoo.
 Kataisen mielestä intressiristiriidat  Sitran ja komission välillä ovat käytännössä olemattomat. Sitra ei tavoittele voittoja vaan on Suomen tulevaisuuteen keskittyvä ajatushautomo.
 Sillä on 800 miljoonan euron pääomat, joiden turvaamiseksi se tekee investointeja rahastoihin, esimerkiksi kiertotalousrahastoihin.
 – Mutta EU-politiikan ja Sitran välillä on hirveän vaikea nähdä minkäänlaista taloudellista kytköstä. Teollisuus- ja innovaatiopoliitiikan saralla Sitra taas on julkista hyvää tavoitteleva eduskunnan alainen laitos.
 Komissio tiukensi linjaustaan komissaarien karenssiajasta viime vuonna, kun  syntyi kohu  komission edellisen puheenjohtajan  José Manuel Barroson  siirtymisestä investointipankki Goldman Sachsin palvelukseen.
 Nyt työnsä päättäneen komissaarin pitää kertoa uudesta työstään ja siihen liittyvistä sidonnaisuuksista kahden vuoden ajan, kun ennen Barroso-tapausta karenssi päättyi puolentoista vuoden jälkeen.
 Yksi syy komission varovaisuuteen jääviysasioissa saattaa olla se, että luxemburgilaisen  Jacques Santerin  koko 20-henkinen komissio  joutui eroamaan 20 vuotta sitten  muun muassa juuri intressiristiriitojen vuoksi.
 Katainen laskee yhdeksi ansiokseen EU:ssa puolustusulottuvuuden syventämisen. Asia on jäsenmaiden vastuulla, mutta ne ilmoittivat takavuosina haluavansa lisää yhteistyötä turvallisuudessa ja puolustuksessa. "Sitä me olemme lähteneet tekemään, se on uusi aluevaltaus Euroopan politiikassa." Jeroen Mortier
 Kataista pidetään Brysselissä  työteliäänä ja aikaansaavana komissaarina. Konsulttiyhtiö  Burson, Cohn & Wolfen alkuvuonna  tekemän kyselytutkimuksen mukaan hän on 28 komissaarista kuudenneksi arvostetuin. Parhaat arvosanat sai tanskalainen  Margrethe Vestager .
 Lue lisää:   Suosikkikomissaari Vestager iloitsee naisten noususta EU:n johtopaikoille: Keskustelu ja demokratia paranevat, kun yhdenmukaisuus murtuu.
 Vaikka pohjoiseurooppalaiset komissaarit ovat olleet yleisesti ottaen erittäin arvostettuja komissiossa, yksikään Pohjoismaista tai Baltiasta kotoisin oleva poliitikko ei ole yltänyt EU:n huippuvirkoihin.
 Kataisen mielestä EU:ssa tarvittaisiinkin nyt aiempaa enemmän pohjoisten maiden yhteistyötä. Yhteistyölle on erityisen kova kysyntä juuri nyt, kun Britannia on jättämässä EU:n.
 Katainen kertoo jopa Saksan liittokansleri  Angela Merkelin  tukevan pohjoisten maiden lujempaa yhteen hiileen puhaltamista.
 – Satuin olemaan hänen kanssaan samassa seurueessa alkuvuodesta. Hän sanoi odottavansa enemmän Pohjoismailta, Baltian mailta ja joiltakin itäisen euroopan mailta nimenomaan siinä, että tämä maaryhmä paikkaisi Britannian jättämää lovea sisämarkkinoiden kehittämisessä, kauppapolitiikassa ja käytännöllisessä talousajattelussa.
 Kataista itseään eurooppalaisen uran jatkaminen  ei kiinnostanut. Hän kertoi jo viime vuonna palaavansa Suomeen, koska  siellä on hänen "kotipesänsä" .
 – Aikansa kutakin. Viisi vuotta komissiossa oli jatkumoa muulle poliittiselle työlle, jota Suomessa tein aikaisemmin. On hyvä katsoa myös muuta, mikä voi sytyttää, hän sanoo.
 Suurimmaksi saavutuksekseen EU-vuosinaan Katainen nostaa  ESIR-rahaston  (Euroopan strategisten investointien rahasto) pystyttämisen.
 – Se oli ensimmäinen työtehtäväni täällä komissiossa. Neljän vuoden aikana se on saanut liikkeelle investointeja 400 miljardilla eurolla ja arvioimme, että ensi vuoden loppuun mennessä sen avulla on syntynyt 1,3 miljoonaa uutta työpaikkaa.
 Toiseksi aikaansaannokseen Katainen laskee kiertotalouden tuomisen "parin kollegansa kanssa" keskeiseksi osaksi Euroopan teollisuuspolitiikkaa.
 – Se on ilmastopolitiikan teollinen ulottuvuus. Se on myös politiikan osa-alue, joka etenee nopeimmin ja jota muut, erityisesti Kiina ja Japani, seuraavat.
 Kiertotaloudessa toisen tuottamat jätteet ovat toisille arvokkaita raaka-aineita. Lisäarvoa niille syntyy uusien tuotteiden, palvelujen ja tekoälyn kautta. Esimerkiksi juuri Sitra on laskenut, että kiertotalous tarjoaa Suomen taloudelle miljardien eurojen vuotuiset kasvumahdollisuudet.
 EU-työssä Katainen kertoo oppineensa tuntemaan jäsenmaiden poliittiset kulttuurit ja ihmisten tavat ajatella.
 – Työllä on vaikutusta myös Euroopan ulkopuolella. Se työ, mitä täällä on tehty vaikka muovipolitiikassa ja kiertotaloudessa, on vaikuttanut myös Japanin ja Kiinan toimintaan, Katainen sanoo.
 Komissaarina suhde julkisuuteen on hyvin toisenlainen kuin vaikkapa Suomen pääministerinä. "Vaikka olisin joka viikko telkkarissa tai lehdessä jossain päin Eurooppaa, niin tämä on asiakeskeisempää. Politiikan paineisuus tai hektisyys on täällä vähäisempää kuin kansallisessa politiikassa. Tämä tarkoittaa, että viikonloput ovat yleensä vapaita." Jeroen Mortier
 Toisaalta 28 maan kesken syntyy myös hankaluuksia. Poliittisten avausten ja esitysten läpimeno vaatii hartiavoimin työtä.
 – Eri maissa on erilaiset vaalisyklit. Asiat eivät usein etene, koska jossain maassa on tulossa vaalit, ja kun ne on käyty, niin vaalit kolkuttavat ovelle jossain toisessa maassa.
 Mailla on myös eri herkkyyksiä. Esimerkiksi pohjoismaalaisten on helppo mieltää ulkomaankauppa, kilpailukyky ja hyvinvointiyhteiskunta samaan pakettiin kuuluviksi.
 – Meillä ymmärretään, että hyvinvointi on mahdollinen, kun saamme mahdollisimman paljon rahaa ulkomaankaupasta, ja että kilpailukyky on keino rahoittaa yhteiskuntaa. Tämä ei ole samalla tavalla tunnustettua kaikkialla Euroopassa, Katainen sanoo.
 Esimerkiksi Etelä-Euroopassa hyvinvoinnin ajatellaan usein liittyvän tiiviisti perheeseen tai kulttuuriin.
 Toisaalta erilaisuus on Kataisen mielestä "elämän suola".
 – Olen oppinut esittämään saman asian vähän eri näkökulmista eri maissa.
 Suomen ehdokas seuraavaksi  komissaariksi on  Jutta Urpilainen  (sd). Komission uusi puheenjohtaja  Ursula von der Leyen  on jo  ilmoittanut , että hänen komissioonsa tulee yhtä paljon naisia kuin miehiä.
 Tämä saattaa parantaa Urpilaisen asemia hänen salkustaan neuvoteltaessa. Jos naisehdokkaita ei ole riittävästi, von der Leyen joutuu pyytämään heitä jäsenmailta lisää.
 Urpilaisen nimi on ollut selvillä jo pitkään, joten hän on ollut hyvissä asemissa salkkujakoa tehtäessä aivan alkumetreiltä asti.
 Pääministeri  Antti Rinne  on kertonut Suomen tavoittelevan Urpilaiselle  talouteen, ulkosuhteisiin tai Afrikkaan liittyviä  tehtäviä.
 Kataisen mielestä juuri Afrikka  nouseekin EU:n asialistalla useasta syystä.
 Ensinnäkin maahanmuutto ja meren yli tulevat siirtolaiset ovat herättäneet jäsenmaiden päättäjät miettimiään, voidaanko uudenlaisen kehityspolitiikan avulla saada parempia tuloksia aikaan.
 Tarkoitus on löytää keinoja huono-osaisuuden vähentämiseksi Afrikassa.
 – Vanha kehityspolitiikka, jossa annetaan avustusluonteisia rahaeriä, ei välttämättä johda yksinään hyvään lopputulokseen. Tarvitaan toimia, jotka lisäävät yksityisten investointien määrää, Katainen sanoo.
 Komissio on muun muassa perustanut kolmansille maille  investointirahaston  ja erilaisia  kehitysohjelmia.  Kehitysyhteistyökumppaneiden kanssa kehitetään myös lainsäädäntöä niin, että esimerkiksi digitaaliset ja energiamarkkinat lähtisivät kasvamaan.
 – Jos yksityiset investoinnit eivät mene sinne lainsäädännön vuoksi, pyrkimys on tuoda yksityinen raha kehityksen välineeksi, Katainen selittää.
 Myös kansainvälinen kilpailutilanne  kannustaa keskittymään Afrikkaan. Eurooppa on Afrikan suurin kehitysyhteistyökumppani ja eurooppalaiset yritykset ovat mantereella suurimpia investoijia.
 Viime aikoina Kiina ja Yhdysvallat ovat vahvistaneet läsnäoloaan Afrikassa.
 – Kiinalaiset tekevät sen tavalla, joka ei ole kestävää. He saattavat johtaa jotkut maat velkavankeuteen tai velkojen ehdot ovat sellaiset, että ne on mahdoton täyttää, Katainen sanoo.
 Kiina on saanut haltuunsa Afrikan maiden  infrastruktuuria  ja mineraalivaroja, kun niitä on ollut velkojen vakuutena eivätkä maat ole selvinneet lainanlyhennyksistä. Euroopalle on samalla syntynyt kilpailupainetta.
 Monet Afrikan maat ovat jo kymmeniä miljardeja euroja  velkaa Kiinalle . Pahimmin velkaantuneita ovat Angola, Etiopia ja Kenia.
 Katainen ei kuitenkaan usko, että komissioon tulee yksittäistä Afrikka-salkkua.
 – Afrikka on vihjannut, että se on holhoava tapa suhtautua, ja meillä se on kuultu. Ottaen huomioon EU:n siirtomaahistorian, emme halua tehdä mitään kielteistä, kun tarkoitus on hyvä.
 Katainen kertoo sommitelleensa mielessään uudenlaista komissaarinsalkkua. Siinä olisi osa hänen nykyisiä tehtäviään ja osa esimerkiksi kehityspolitiikkaa ja korkean tason talousdialogin käymistä esimerkiksi Kiinan, Japanin ja Turkin kanssa.
 – Salkussa olisi taloudelliset ulkosuhteet, kauppa ja kehitys. Erikseen voisi olla kauppa- ja kehityskomissaari, mutta sitten olisi tällainen koordinoiva rouva tai herra, Katainen pohtii.
 Aiheesta lisää:
  EU-komissaari Jyrki Katainen: Olen aina ihaillut EKP:n johtoon nimitettyä Christine Lagardea.
 EU-komission johtaja Helsingissä: "Johtohenkilöinen valintatapa ei ollut kovin läpinäkyvä. "
 Suomi hakee vauhtia ilmastonmuutoksen hillintään Afrikasta.

Jyrki Katainen alkoi jo jäähdytellä EU-komissaarina – Urpilaisella mahdollisuudet hyvään salkkuun,
Afrikka-asiat nousevat komission asialistalla


Summary: Sen sijaan alkoholirattijuopumusten määrä on laskenut.

Törkeiden liikenneturvallisuuden vaarantamisten määrä on lisääntynyt, käy ilmi  poliisin alkuvuoden tilastoista .
 Erityisesti kasvussa vaikuttaa olevan huumausaineiden vaikutuksen alaisena ajaminen. Yli 40 prosenttia tammi-kesäkuussa kirjatuista rattijuopumuksista johtui Poliisihallituksen tiedotteen mukaan pelkästään huumeista, kun määrä viime vuonna samaan aikaan oli 38 prosenttia.
 Sen sijaan alkoholirattijuopumusten määrä on hieman laskenut viime vuoden vastaavaan aikaan verrattuna. Humalassa ajaminen on ollut vähenemässä jo useamman vuoden.
 Tammi–kesäkuun tilastojen perusteella vaikuttaa siltä, että törkeitä liikenneturvallisuuden vaarantamisia kirjataan tänä vuonna enemmän kuin viime vuonna. Viime vuonna törkeitä liikenneturvallisuuden vaarantamisia kirjattiin yli 4 000. Edellisen kerran näitä rikoksia on ollut vastaavia määriä vuonna 2009.
 Normaalimuotoisten liikenneturvallisuuden vaarantamisten määrä vaikuttaa tammi–kesäkuun lukujen perusteella vähentyneen, tosin tilastointiviiveen takia osa luvuista tältä vuodelta puuttuu yhä, Poliisihallitus huomauttaa tiedotteessa.
 Kaikkiaan poliisin hälytystehtävien määrä on hieman laskenut verrattuna viime vuoden vastaavaan aikaan, mutta kaikkein kiireellisimpien hälytysten määrä on Poliisihallituksen mukaan lisääntynyt ja samalla toimintavalmiusaika heikentynyt.
 Todennäköinen osasyy kiireellisten tehtävien lisääntymiseen on poliisihallituksen mukaan uuden hätäkeskusjärjestelmän käyttöönotto.
 Seksuaalirikosten ilmoitusmäärät poikkeus laskevan rikollisuuden trendiin
 Seksuaalirikosten ilmoitusmäärät ovat kasvaneet viime vuoden vastaavaan aikaan verrattuna yli 16 prosenttia. Kasvu seksuaalirikosten ilmoitusmäärissä on jatkunut useamman vuoden, mikä on poikkeus kokonaisrikollisuuden laskevaan trendiin.
 Poliisihallituksen mukaan tutkimukset viittaavat siihen, että seksuaalirikosten määrä ei ole kasvanut, vaan näistä rikoksista ilmoitetaan aiempaa aktiivisemmin.
 Ilmoitettujen seksuaalirikosten määrät eivät suoraan kerro, onko rikoksen tekijöiden määrä kasvanut, sillä sama rikoksentekijä voi olla epäiltynä useammassa jutussa. Ilmoitusten määrää lisää myös pitkien seksuaalirikossarjojen ilmitulo, jolloin lyhyessä ajassa kirjataan useita rikoksia.
 Ilmoitetuista seksuaalirikoksista noin 67 prosentissa tapauksista epäilty on tiedossa. Näistä epäillyistä noin 28 prosenttia on ulkomaan kansalaisia. Verrattuna edellisvuoden vastaavaan aikaan ulkomaalaisten osuus on kasvanut noin kuusi prosenttia.
 Lue lisää :
 Mies kaahasi moottoripyörällä poliiseja pakoon huumepöllyssä – tuomittiin vankeuteen

Liikenneturvallisuutta vaarannetaan törkeästi aiempaa enemmän – kasvussa erityisesti ajaminen huumeissa


Summary: Raa'at murhat ovat järkyttäneet Kanadaa.

Kanadassa poliisi jatkaa kolmesta murhasta epäiltyjen nuorukaisten etsintöjä. Kaksikon uskotaan piileskelevän syrjäisen Gillamin kylän ympäristössä Manitoban provinssin pohjoisosassa.
 Edellinen näköhavainto epäillyistä on tehty maanantaina, mutta Gillamista ei ole raportoitu varastetuksi autoa, jolla he olisivat päässeet poistumaan alueelta. Gillam on pieni kylä, jonka läpi menee vain yksi tie.
 Kaksikon käyttämä auto löydettiin poltettuna kylän läheltä. Ennen auton löytymistä nuorukaisista tehtiin Gillamista kaksi näköhavaintoa.
 Poliisi sanoo tekevänsä kaikkensa murhasta epäiltyjen löytämiseksi. Etsintäoperaatiossa käytetään drooneja ja jäljityskoiria.
 Olosuhteet ovat vaikeat, koska alueella on erittäin tiheää metsää ja paljon soita. Myös erilaisia hyttysiä on tähän aikaan vuodesta valtavan paljon.
 Poliisin julkaisema kuva henkirikoksen uhriksi joutuneista amerikkalaisesta naisesta ja australialaisesta miehestä.  NSW POLICE / EPA
 Kaksikkoa epäillään 24-vuotiaan amerikkalaisen naisen ja tämän 23-vuotiaan australialaisen miesystävän sekä 64-vuotiaan kanadalaisen miehen murhista.
 Pariskunta oli matkustamassa Alaskaan ja kanadalainen mies oli yliopistonlehtori.
 Uhrit löydettiin Brittiläisen Columbian provinssista  yli 3 000 kilometrin päästä Gillamista, josta epäiltyjä nyt etsitään.
 18- ja 19-vuotiaita pidetään vaarallisina ja poliisi kehottaa ihmisiä olemaan lähestymättä heitä heidät mahdollisesti kohdatessaan.
 Henkirikosten motiivi ei ole tiedossa.
 Epäillyt ovat internetissä käyneet äärioikeistoa ja kommunismia ihainnoivilla sivuilla.
 Lisää aiheesta:
 Kanadan murhamysteeri: Kaksi kadonnutta nuorukaista, murhattu turistipariskunta, ammuttu mies, palavia autoja – Poliisi: Älkää lähestykö heitä

Kanadan syrjäseudulla suuretsinnät kolmesta murhasta epäiltyjen nuorukaisten löytämiseksi – Vaikea maasto ja hyttyset riesana


Summary: Maa- ja metsätalousvaliokunta poistaisi eläimen välittömästi.

Suomen Luonnonsuojeluliiton suurpetoasiantuntija  Riku Lumiaro  on seurannut  Rautavaaralla kuvatusta  sakaalista syntynyttä keskustelua harmitellen. Hänen mukaansa ihmiset puhuvat sekaisin tulokas- ja vieraslajeista.
 Lumiaron mukaan Euroopassa tavattu kanta on kooltaan hieman isompi ja väriltään tummempi kuin lämpimien maiden kultasakaali. Lisäksi se on sopeutunut eurooppalaiseen luontoon ja ilmastoon.
 – Sakaali on ollut luontaisesti satoja ja tuhansia vuosia osa Euroopan faunaa.
 Vieraslaji vai tulokaslaji? Vieraslajit  ovat levinneet luontaiselta levinneisyysalueeltaan uudelle alueelle ihmisen mukana joko tahattomasti tai tarkoituksella. Tulokaslajit  ovat tulleet maahamme omin voimin luonnollisesti leviämällä. Lähde: Kansallinen vieraslajiportaali
 Siinä piilee Lumiaron mukaan keskusteluissa vertailtujen supikoiran ja sakaalin ero. Supikoira on ihmisen istuttama vieraslaji ja Suomessakin melko uusi petoeläin.
 Lumiaron mukaan Euroopasta ei ole hävinnyt mitään sakaalin vuoksi. Petoeläimet herättävät silti tunteita, enemmän kuin vaikka  Suomessa vastikään pesinyt  tulokaslaji jalohaikara.
 – Sakaali syö myyriä, lintuja ja sammakoita ja elää kosteikkojen reunoilla. Se on eurooppalainen laji, aivan kuin hirvi ja metsäjäniskin.
 Valiokunta poistaisi välittömästi
 Maa- ja metsätalousvaliokunnan puheenjohtaja  Anne Kalmari  (kesk.) julkaisi torstaina tiedotteen, jossa hän vaatii kultasakaalin välitöntä poistamista. Hänen mukaansa kyseessä on vieraslaji, joka tulee poistaa eduskunnan päätöksen mukaisesti.
 Kalmarin mukaan sakaali on sakaali, oli se sitten eurooppalaista kantaa tai kulkeutunut kauempaa. Hänen mukaansa se ei joka tapauksessa kuulu Suomen luontoon.
 – Olen tietenkin siinä kannassa, Kalmari painottaa.
 Kalmari vertaa sakaalia kahteen haitalliseen vieraslajiin: ihmisen istuttamaan supikoiraan ja tarhoista karanneeseen minkkiin. Jotta sakaalin kanssa ei jouduttaisi ongelmiin, on hänen mukaansa toimittava ripeästi.
 Kalmari pitää riskinä, että sakaali risteytyy ketun ja suden kanssa. Luonnonsuojeluliiton suurpetoasiantuntija Riku Lumiaro ei pidä tätä todennäköisenä.
 – Euroopansakaalin leviytymistä rajoittaa kilpailutilanne suden kanssa. Susi tappaa kohdatessaan sakaalin, siinä missä ketunkin. Pidän Kalmarin lausuntoa politiikkana, Lumiaro sanoo.
 Sakaalia ei mainita vieraslajiluetteloissa
 Luonnonvarakeskuksen metsäeläintieteen professori  Heikki Henttonen  on Luonnonsuojeluliiton kanssa samaa mieltä siitä, että sakaali ei ole Suomessa vieraslaji. Tiedeyhteisössä puhutaan euraasialaisesta kannasta.
 – Sakaali on ollut Euroopassa jo kauan, ja se tulee Suomeen omin jaloin, Henttonen perustelee.
 Sakaali on herättänyt Suomessa kiivasta keskustelua. Lars S. Madsen / Alamy / AOP
 Maa- ja metsätalousministeriön neuvotteleva virkamies  Johanna Niemivuo-Lahti  toimii Suomen Vieraslajiasioiden neuvottelukunnan puheenjohtajana.
 Hänen mukaansa vieraslajiluetteloita on vastikään päivitetty, mutta Rautavaaran sakaalia on sieltäkään turha etsiä.
 – Sakaali ei kuulu Suomen eikä EU:n haitallisiin vieraslajiluetteloihin. Voimassa oleva luettelo löytyy esimerkiksi  kansallisesta vieraslajiportaalista , Niemivuo-Lahti kertoo.
 Maa- ja metsätalousministeriöstä muistutetaan, että Rautavaaralla havaittu yksilö on luonnonsuojelulain nojalla rauhoitettu, ja sen tappaminen on kielletty.
 Lue myös:
 Ilmastonmuutos tuo sakaalin Suomeen – Tutkija: "Ihmettelisin, jos se ei ilmestyisi 10 vuoden sisään"
 Juttuun täydennetty 26.7.2019 klo 13.52 ministeriön kanta.

Rautavaaralla kuvattu sakaali jakaa voimakkaasti mielipiteitä – Asiantuntijat: "Ainakaan se ei ole vieraslaji"


Summary: Kolme festarikeikkaa viikonloppuna vetävä Raskasta Iskelmää -projekti on joululauluversioiden tapaan jakanut mielipiteitä.

Kuopiolaisen hevilaulaja  Tommi "Tuple" Salmelan  vaimo kuuli taannoin koskettavan tarinan Raskasta Joulua -kokoonpanon Hartwall Areenan keikalla.
 Konserttia kuuntelemaan saapunut pariskunta oli kertonut, että he käyvät joka vuosi kuuntelemassa tämän saman konsertin. He haluavat kunnioittaa edesmenneen lapsensa muistoa tällä tavoin, koska lapsi oli ollut suuri Raskasta Joulua -fani.
 – Keikoille tulee sekä nuoria että vanhoja ihmisiä, jotka haluavat kuulla joululauluja raskaampina versioina. Sama ilmiö on ollut myös Raskasta iskelmää -keikoilla, kertoo myös Tarotista ja Lazy Bonesista tuttu Salmela.
 Pitkän linjan hevimuusikko uskoo, että raskaammat versiot yhdistävät ihmisiä ja se on tärkein syy, miksi hevisovitukset ovat niin suosittuja.
 Esimerkiksi Kuopiossa Raskasta Joulua -konsertti jouduttiin muutama vuosi sitten siirtämään suuren kysynnän vuoksi  suurempiin tiloihin Kuopiohalliin .
 Raskasta Joulua sai rinnalleen Raskasta iskelmää
 Raskasta Joulua -projektin uudenlainen tuleminen nähtiin vuosi sitten kesällä, kun yleisölle ryhdyttiin tarjoilemaan iskelmämusiikkia raskaampina versioina.
 Alkukesästä kokoopano julkaisi albumillisen Raskasta Iskelmää. He ovat myös kiertäneet kesän aikana ahkerasti ympäri Suomea.
 Salmelan mukaan vastaanotto on ollut hyvä, mutta kaikkia hevimiesten versiointi ei toki ole tyydyttänyt.
 – Kaikkein suurimmat puritanistit eivät missään nimessä halua nähdä heviäijiä laulamassa raskasta musiikkia iskelmänä, Salmela naurahtaa.
 Laulajaa moinen ajattelu ei tunnu hetkauttavan. Hänen mielestään kysymys ei ole esimerkiksi uskottavuuden kärsimisestä.
 – Kyllä semmoinen ajattelu tasottuu iän myötä ja voi ruveta tekemään muutakin. Itse en tippaakaan välitä, mitä muut ajattelevat. Minulle se on hauskaa ja mukavaa puuhaa, virnistää Salmela.
 Kriittisimmät ovat pitäneet joululaulujen ja iskelmän versiointia rahastuksena. Tähän Salmelalla on suoraviivainen vastaus.
 – Täytyyhän sitä saada murua pöytään.
 Kuopiolainen Tommi Salmela on toiminut yhtenä Raskasta Joulua -kokoonpanon laulajana lähes kymmenen vuotta. Toni Pitkänen / Yle
 Hevimusiikista ei pidä tehdä liian kliinista
 Jo 1980-luvulta lähtien hevimusiikkia tehneen Salmelan mielestä iskelmälaulut, kuten Seitsemän kertaa seitsemän, toimivat hyvin raskaasti sovitettuina.
 – Siinähän on hyvin raskaat sanoitukset. Iskelmähän on itsessään jollain tavalla raskasta jo, Salmela pohtii.
 Hän ei usko, että raskailla versioilla lähdetään valloittamaan muita musiikinlajeja.
 – Voihan sitä joku ryhtyä vääntämään raskasta räppiä, vaikka raskasta räppiä oikeastaan on jo.
 Hevimusiikkiin on tullut paljon uusia muotoja 1980-ja 1990-lukujen jälkeen. Esimerkiksi industrial ja black metal ovat metallimusiikin uudempia genrejä.
 – Silloin kuunneltiin vain Deep Purplea ja Led Zeppeliniä, Salmela veistelee.
 Hän epäröi, että Raskasta Joulua ja Iskelmää -tyyppinen versiointi olisi lähtenyt vetämään esimerkiksi 1980-luvulla samaan tapaan kuin nyt 2000-luvun puolella.
 Toisaalta metallin saralla tehdään paljon hiotumpaa musiikkia, mutta osa on myös palannut esimerkiksi äänitysten osalta nauha-aikakauteen. Näin on Salmelan mukaan tehnyt muun muassa Astia-studiota pyörittävä  Anssi Kippo.
 Siinä mielessä Salmela arvioi olevansa vanhan liiton metallimies, että hevimusiikista ei pidä tehdä liian kliinistä ja muokattua. Soiton täytyy kuulua musiikissa.
 – Ei voi olla niin, että jos jotain ei osaa soittaa, niin tehdään se koneella, toteaa parhaillaan sooloalbumia työstävä Salmela.

Supersuosittujen Raskasta Joulua ja Iskelmää -projektien laulaja Tommi Salmelaa kritiikki ei hetkauta: "Minulle se on hauskaa puuhaa"


Summary: Suomen liikenteessä on ikävä trendi. Kuljettajan tila näyttäisi olevan entistä useammin liikennekuoleman taustalla.

Suomen liikenneturvallisuus on parantunut, mutta EU:n Suomelle asettamiin tavoitteisiin tieliikennekuolemien määrästä ei päästä.
 EU:n tavoitteen mukaan tieliikennekuolemien määrän olisi pitänyt ensi vuonna olla puolet vuoden 2010 tasosta. Suomessa tavoitteeksi asetettiin, että 2020 tieliikenteessä kuolisi enintään 136 henkilöä.
 Ennakkotietojen mukaan viime vuonna tieliikenteessä kuoli 234 ihmistä. Vuoden 2018 tarkat tiedot tulevat vasta syksyllä, sillä onnettomuuksien tutkiminen vie aikaa.
 Yleensä historia ei ennusta tulevaisuutta, mutta liikenteen onnettomuuskehityksen ennustettavuus on poikkeuksellisen hyvä. Näyttää todennäköiseltä, että tavoite ei voi toteutua.
 Liikenneturvan toimitusjohtaja  Anna-Liisa Tarvainen  sanoo kuitenkin, että tuhkaa ei pidä kenenkään nyt ripotella päällensä. Hän vertaa tavoitetta samaan kuin, jos urheilija asettaa itselleen tavoitteen. Sen pitää olla kova, jotta alkaa tapahtua, mutta välttämättä tavoitteeseen ei silti pääse.
 – Meidän pitää olla tyytyväisiä, että koko 2000-luku ollaan petrattu. Ainakin pari kertaa on puolittamisen tavoite jo asetettu, ja myös melkein saavutettu. Ilman näitä asetettuja tavoitteita emme olisi kuitenkaan edistyneet, Tarvainen muistuttaa.
 Tieliikenteessä kuolleet vuosina 2005 - 2018 ja tavoite vuoteen 2020.  Vuosi 2018 on ennakkotieto. Mikko Airikka / Yle
 Helpot keinot on jo käytetty
 Liikenne ei ole mikään erillinen saareke ihmisen elämässä, vaan elämä seuraa mukana myös liikenteeseen.
 Hyvä uutinen on, että useimpien vakaassa elämäntilanteessa elelevien riski kuolla liikenteessä on nykyään erittäin pieni. Esimerkiksi uudehkolla autolla liikkeellä olevia nelikymppisiä perheenäitejä, jolla on voimakas elämänhalu, ei kuole Suomen liikenteessä käytännössä enää ollenkaan.
 Kun taas elämänhallinnan kanssa on suuria ongelmia, ovat esimerkiksi turvavyön käyttämättä jättäminen tai huonot renkaat enää osasyitä. Kuolema tapahtuu liikenteessä, mutta ei johdu liikenteestä.
 – Kuljettajan tila on jopa 73 prosentissa taustalla. Ja se on hiipimässä ylöspäin, trendi on mennyt sellaiseen suuntaan, sanoo Liikennevakuutuskeskuksen alaisen Onnettomuustietoinstituutin liikenneturvallisuusjohtaja  Kalle Parkkari .
 Kuljettajan tila kuten, alkoholi, sairaus, väsymys tai mielentila, ei aina tarkoita, että elämä olisi täysin sotkussa. Nykyelämä on liian hektistä. Liikenneturvan Anna-Liisa Tarvainen ottaa esimerkin.
 – Monet ihmiset ovat niin riippuvaisia kännyköistä. Se vaikuttaa nukkumiseen.
 Vaikka uusia liikenneturvallisuutta horjuttavia asioita tulee jatkuvasti, pysyy moni ilmiö sitkeästi vuodesta toiseen.
 – Itsemurhat eivät ole ainakaan vähenemään päin. Se on selkeä ongelma, johon on perinteisillä valistuksella vaikea vaikuttaa. Pahimmillaan jopa viidennes liikennekuolemista on itsemurhia. Ja rattijuoppojen osuus on hyvin tasaisesti se viidesosa, OTI:n Kalle Parkkari sanoo.
 Suomessa liikennekuolemien puristaminen alle 200 lukemiin tarkoittaisi, että tarvittavat toimenpiteet olisivat nykyistä rajumpia ja kalliimpia.
 – Tehokas toimenpide vakavien onnettomuuksien ehkäisemiseksi olisivat keskikaiteet, Parkkari ottaa esimerkin.
 Parempi liikennesuunnittelu tai turvallisemmat autot ovat kuitenkin vain osa ongelman ratkaisua. Ihmistä on vaikea pelastaa häneltä itseltään. Liikenneturvan Tarvainen muistuttaa, että järjestelmällä on vastuu mutta niin on yksilölläkin.
 – Järjestelmä toimii meillä niin, että jos pyrkii noudattamaan yhteisiä pelisääntöjä, niin silloin ei henkeänsä liikenteessä menetä.
 Kolme ihmistä menehtyi kolarissa Akaalla joulukuussa 2015. Jukka Töyli / Yle
 Kuolemansyihin voi liittyä tilastoharha
 Suomessa liikennekuolemien tutkinta on maailman huippua. Esimerkiksi sairauskohtauksia ei yleensä muissa maissa edes tilastoida. Niinpä Suomen luvut eivät ole maailmanlaajuisesti suoraan vertailukelpoisia.
 Onnettomuustietoinstituutti panostaa tällä hetkellä tutkimukseen liikenteessä vakavasti loukkaantuneisiin. Syiden selvittäminen on tärkeää, koska kuolemia tapahtuu Suomessa niin vähän, että satunnaisuudelle jää liian suuri merkitys.
 Liikenneturvallisuusjohtaja Kalle Parkkarilla onkin epäilys, että autojen parantuneen turvatekniikan vuoksi, osa aiempien vuosien tyypillisistä liikennekuolemista on nykyään loukkaantumisia.
 – Vakavien vammojen seuraaminen on tärkeää, koska ne ovat kalliita yhteiskunnalle. Nykyään autot suojaavat sen verran hyvin, että vakavistakin törmäyksistä voi selvitä. Siksi kuolleisiin valikoituu niitä, joilla turvalaitteita ei ole tai niitä ei käytetä.
 Onnettomuustutkinnassa päästään jatkuvasti parempaan laatuun. Monista onnettomuuden syistä ja taustatekijöistä saadaan aiempaa enemmän ja yksityiskohtaisempaa tietoa. Sekin voi osaltaan selittää, miksi kuljettajan tilasta johtuvat kuolemat ovat tilastollisesti kasvussa.
 – Aiemmin on ollut haastetta löytää niitä sairauskohtauksia. Nyt niitä pyritään vielä tarkemmin katsomaan. Siksi nyt tutkitaan. Lääkäritkin ovat saaneet ajoterveydestä viime aikoina paljon oppia, Kalle Parkkari sanoo.
 Liikenteeseen tarvittaisiin ”hyvän kelin varoitus”
 Sekä Liikenneturva että OTI haluavat Suomeen nyt kunnollisen liikenneturvallisuusuunnitelman, jollaista ei ole vuoden 2014 jälkeen ollut.
 Tieliikenteessä loukkaantuneiden määrän kehityksessä Suomi on sentään EU:n tavoitteessa. Se tiedetään, että vakavasti loukkaantuneiden määrä on laskenut, mutta todellisista loukkaantuneiden määristä on mahdoton saada kokonaiskuvaa. Esimerkiksi useimmista pyörällä itsensä teloneista poliisi ei edes saa tietoa.
 Suomen liikenteessä kuolee jokaista miljoonaa asukasta kohden keskimäärin 41 ihmistä. Se on EU-maiden keskitasoa, mutta huomattavasti enemmän kuin muissa Pohjoismaissa. Norjassa luku on 20.
 Vaikeimmin estettävät liikennekuolemat painottuvat meillä koko ajan enemmän riskikuljettajiin. Miesten syrjäytyminen näkyy ja korostuu.
 Ja edelleen aivan tavalliset nuoret miehet tekevät liikenteessä hengen vieviä tyhmyyksiä. Siihen ei ole olemassa nopeaa ratkaisua. Miesten otsalohkot kehittyvät naisia hitaammin. Järki tulee mukaan vasta myöhemmällä iällä.
 – Nyt on kulttuurinmuutostarvetta ja tiedetään, että se tapahtuu valtavan hitaasti, Liikenneturvan Anna-Liisa Tarvainen sanoo.
 Mutta juuri nyt suunta ei näytä oikealta. 1980-luvulta saakka liikennettä valvonut ylikonstaapeli  Timo Jaakkola  sanoo, että tammikuusta kesäkuuhun on Itä-Uudenmaan poliisin alueella ollut jo 15 kuolemaan johtanutta onnettomuutta. Se on taas enemmän kuin viime vuonna.
 Jaakkola huomasi tänäkin vuonna, kuinka varsinkin ensimmäiset talven jälkeiset kesäkelit näkyivät vakavina onnettomuuksina.
 – Silloin pitäisi varmaankin antaa hyvän kelin varoitus, Jaakkola sanoo vakavasta asiasta puoliksi leikillään.
 Lue myös:
 Liikenneturvallisuutta vaarannetaan törkeästi aiempaa enemmän – kasvussa erityisesti ajaminen huumeissa
 Helsinki laskee asuinalueiden nopeusrajoituksen 30 km/h:iin ja muut seuraavat perässä – Miksi 30 on kaupungeissa parempi nopeus?

Liikennekuolemien piti puolittua 10 vuodessa, mutta tavoitteeseen ei päästä – Liikennekuolema johtuu enää harvoin liikenteestä


Summary: Erikoistutkija Anitta Kynsilehdon mukaan EU:n turvapaikkakriisi johtuu osin siitä, ettei viisumikiristysten jälkeen muuta tapaa päästä EU-maihin enää ole.

Rauhan ja konfliktintutkimuskeskus Taprin erikoistutkija ja yhteiskuntatieteiden tohtori  Anitta Kynsilehto  näkee Välimerellä turvapaikanhakijoita kuskaavat kumiveneet ja avustusjärjestöjen alukset eri silmin kuin me muut.
 Hän on ollut lähtörannoilla haastattelemassa veneisiin nousevia ja mereltä heitä pelastavia.
 – Jotkut, joihin olen pitänyt vuosia yhteyttä ovat vajonneet Välimeren aaltoihin. Poliittisella tasolla he symboloivat jatkuvaa kriisiä EU:n päätöksenteon tasolla. Nämä kuvat toistuvat vuodesta toiseen eikä siihen löydetä ratkaisuja, jotka oikeasti toimisivat, Kynsilehto sanoo.
 Tampereen huippukokouksen tavoitteet jäivät haaveeksi
 Tapaamme Tampereen yliopiston päärakennuksen pihapöydissä. Asian kannalta Tampere on merkittävä, koska juuri täällä pidetyssä huippukokouksessa vuonna 1999 valtionpäämiehet linjasivat unionin yhteistä turvapaikka- ja maahanmuuttopolitiikkaa.
 Käytäntöön linjauksia on kuitenkin sovellettu niin, että Kynsilehto katsoo EU:n osin itse aiheuttaneen turvapaikkakriisin.
 – EU:n yhteinen maahanmuutto- ja turvapaikkapolitiikka, jota EU lähti silloin Tampereella rakentamaan on muotoutunut sellaiseksi, että eniten on keskitytty turvallisuusuhkiin ja rajojen vahvistamiseen eikä siihen, miten liikkuvuus EU:n alueelle olisi oikeasti mahdollista.
 Kaikkien haettava turvapaikkaa
 Kynsilehdon mukaan viisumipykälien kiristykset kautta maailman ovat johtaneet siihen, että käytännössä ainoa tapa virallistaa oleskelunsa EU-maassa on hakea turvapaikkaa. Siksi kaikki Välimeren ylitystä yrittävät hakevat turvapaikkaa, ja siihen heillä kaikilla kansainvälisten sopimusten mukaan on myös oikeus.
 Monella turvapaikan ehdot täyttyvätkin, mutta yli puolella eivät. Merimatka on kuitenkin vaarallinen, sillä tänä vuonna  Välimereen hukkuneita on jo lähes 700 .
 Saksalaisen pelastusjärjestön Sea-Eyen jäsen nostaa lapsen siirtolaisten veneestä turvaan välimerellä 8. heinäkuuta.  Fabian Heinz / Sea Eye / EPA
 Jokainen kumivene kielii Kynsilehdon mukaan paitsi lähtömaan oloista myös EU:n maahanmuutto- ja turvapaikkapolitiikasta.
 – Jokaikisessä veneessä kyse on luvallisen rajanylityksen eli luvallisen kansainvälisen liikkuvuuden mahdottomuudesta, joka koskee valtaosaa maailman väestöstä. Siinä mielessä jokainen kumivene kristallisoi tämän, riippumatta keitä yksilöitä siinä yksittäisessä veneessä on.
 Kynsilehto on samaa mieltä kuin valtaosa EU-maiden sisäministereistä: Välimeren traaginen tilanne ei voi jatkua tällaisena. Kynsilehto uskoo, että samaa mieltä on myös iso osa EU-kansalaisista.
 Uusi yritys vastuunjaosta
 Sisäministerit työstävät  parhaillaan esitystä, jonka mukaan vastuunjako perustuisi vapaaehtoisuuteen. Pariisissa alkuviikosta pidetyssä kokouksessa vapaaehtoisia turvapaikanhakijoiden vastaanottaja maita olisi nyt  14 EU:n 28 jäsenmaasta . Komissio on luvannut rahallista tukea, mutta esimerkiksi vastaanotettavien jakoperusteita eri maiden kesken ei ole kerrottu.
 Suomi kuuluu vapaaehtoisten joukkoon. Äänekkäimmin vastustaa Italia, jonka sisäministeri  Matteo Salvini  ei luota muiden EU-maiden todella vastaanottavan Italiaan mahdollisesti rantautuvia turvapaikanhakijoita.
 Salvinin jyrkkä linja on kuitenkin suututtanut nyt jo hallituskumppanitkin.
 Kynsilehdosta on selvää, että yhteistä, kaikki EU-maat kattavaa vastuunjakomekanismia ei onnistuta luomaan. Sitä on yritetty kahdellakin eri mallilla, mutta laihoin tuloksin.
 Ensimmäisessä versiossa kaikille maille laskettiin oma vastaanotettavien hakijoiden kiintiö, josta olisi voinut rahalla kieltäytyä. Vain muutama maa toimi mallin mukaisesti ja otti hakijoita oman kiintiönsä verran.
 Viime vuonna  yritettiin luoda malli, jossa olisi perustettu  hakemusten vastaanotto- ja käsittelypisteitä sekä Välimeren EU-maihin että vastarannoille. EU:hun kuulumattomat maat päättävät kuitenkin itse omista asioistaan eikä niillä ole kiinnostusta saada uusia leirejä rannoilleen, vaikka se EU:n suunnitelmiin sopisikin.
 Työluvattomat kasvattavat kansantaloutta
 Työperäisen maahanmuuton osalta Tampereen huippukokouksen jälkeen EU-maat ovat onnistuneet sopimaan vain korkeasti koulutettujen asiantuntijoiden pääsystä EU-maihin ja kausityöntekijöiden työluvista.
 Kynsilehdon mukaan kaksinaismoralismi rehottaa kun EU-maat kieltävät muilta luvallisen maahanpääsyn, mutta kasvattavat kansantalouksiaan oleskelu- ja työluvattomien työpanoksella. Esimerkiksi Italian tai Espanjan maataloudesta tiedetään, ettei se selviäisi ilman miljoonia työluvatta työskenteleviä.
 Espanjassa oleskelee arviolta jopa miljoona paperitonta maahanmuuttajaa. Javier Lizon / EPA-EFE
 Kun maassa ollaan laittomasti, niin myös palkat, työehdot ja elinolot ovat kurjat.
 – Vailla voimassa olevaa oleskelulupaa olevat joutuvat eri tavoin työvoiman hyväksikäytön kohteiksi, työskentelemään ja elämään oloissa, jotka ovat täysin ihmisarvoa loukkaavia tai jopa ihmiskaupan uhreiksi. Ja että tässä on olemassa taloudellinen hyöty kaikkien näiden kansantalouksien tasolla.
 – Ymmärtääkseni ei ole maata, jossa tätä ilmiötä ei jollain tavoin olisi todettavissa.
 Rehellisyyttä työvoimatarpeisiin
 Kynsilehdon mielestä koko unionin alueella olisi nyt tarpeen tehdä työvoimatarpeiden kartoitus ja arvio siitä, millaisissa tehtävissä oleskeluluvatonta väkeä jo on töissä. Arvion pohjalta olisi helpompi tehdä linjauksia maahanmuuttopoliitiikasta.
 –Tämän piti olla alusta asti osa tätä EU:n yhteistä maahanmuuttopolitiikkaa, mutta se on osio, joka ei ole juuri edennyt. Mutta nyt täytyy ihan tosissaan alkaa edistää sitä tavalla, että olisi myös mahdollista olla ihmisarvoisissa töissä ja työsuhteissa EU-alueella, vaikka ei olisi täällä syntynytkään.
 Lisää aiheesta:
 Italian Salvinille ei kelpaa EU-sisäministerien kaavailema taakanjakosopimus Välimeren siirtolaisista
 Maria Ohisalon mahdoton tehtävä: EU:n maahanmuuttajien kiintiöistä ja palautuksista riidelty jo neljä vuotta, nyt on Suomen vuoro yrittää
 EU pohtii Välimeren yli pyrkivien siirtolaisten keskittämistä "alueellisiin maihinnousukeskuksiin" – Tuoko malli enemmän ongelmia kuin ratkaisuja?

Tutkija: Työluvattomiin suhtautuminen EU:ssa kaksinaamaista – paperittomat kasvattavat kansantaloutta


Summary: Presidentti Trumpin hallinto haluaa estää osavaltioiden tiukat päästörajat . Kalifornia kiertää presidentin vastustusta sopimuksella.

Yhdysvalloissa neljä suurta autovalmistajaa ja Kalifornian osavaltio ovat päässeet sopuun autojen polttoainetehokkuudesta.
 Britannian yleisradioyhtiön BBC:n mukaan  Kalifornia neuvotteli asiasta salassa Fordin, Hondan, Volkswagenin ja BMW:n kanssa. Sopimuksesta kertoi julkisuuteen torstaina Kalifornian kuvernööri  Gavin Newsom .
 Newsom kehotti muuta autoteollisuutta liittymään sopimukseen. Hän myös pyysi presidentti  Donald Trumpin  hallintoa hyväksymään kompromissiksi luonnehtimansa sopimuksen
 Trump haluaa väljentää standardeja
 Trumpin hallinto haluaa poistaa osavaltioilta oikeuden päättää omista päästörajoituksista ilmastonmuutoksen torjumiseksi.
 Valkoinen talo on sanonut, että liittovaltion hallinnon pitäisi päättää näistä standardeista yksittäisten osavaltioiden sijaan.
 Kalifornia ja kymmenkunta muuta Yhdysvaltain osavaltiota ovat aiemmin ilmoittaneet noudattavansa Yhdysvaltain edellisen presidentin  Barack Obaman  kauden aikaisia päästöstandardeja.
 Viime vuonna Trumpin hallinto ehdotti sääntömuutosta, joka poistaisi Obaman asettamat tiukemmat kasvihuonekaasujen päästörajoitukset ajoneuvoilta.
 BBC:n mukaan Kalifornian ja autovalmistajien välinen sopimus on kuitenkin hieman vähemmän rajoittava kuin Obaman standardit. Sopimusta voidaan tarvittaessa soveltaa kaikkiin Yhdysvalloissa myytäviin ajoneuvoihin.
 Ajoneuvoista vähemmän kuluttavia
 Parempi polttoainetehokkuus merkitsee sitä, että ajoneuvot kuluttavat vähemmän polttoainetta ja siten tuottavat vähemmän saastuttavia kasvihuonekaasuja ilmakehään.
 Kalifornian ja autovalmistajien sopimuksen mukaan vuoteen 2026 mennessä uudet autot saavat kuluttaa korkeintaan 4,7 litraa polttoainetta sadalla kilometrillä eli gallonan 50 maililla. Trumpin hallinnon asettama tavoite on 6,3 litraa sadalla kilometrillä eli gallonan 37 maililla.
 Sopimus on vapaaehtoinen autovalmistajille. Se ei ole laillisesti sitova.
 Kaliforniassa myydään noin 12 prosenttia kaikista Yhdysvaltain ajoneuvoista.

Kalifornia ja autovalmistajat sopivat päästöjen vähentämisestä presidentti Trumpista välittämättä


Summary: Onnettomuuden aiheuttajaksi epäilty mies ajoi ilman ajokorttia.

Heinolan eilisiltaisessa liikenneonnettomuudessa vakavasti loukkaantuneilla henkilöillä ei ole hengenvaaraa. Onnettomuuden seurauksena sairaalahoitoon vietiin kymmenen loukkaantunutta, joista kahden tila on vakava.
 Nelostiellä Heinolan Lusissa sattui torstaina illalla kolmen auton kolari, jossa oli osallisena kaikkiaan 15 ihmistä. Pahiten loukkaantuneet olivat autossa, joka osui edellä menevän auton perään ja ajautui vastaantulevien kaistalle.
 Poliisi pitää onnettomuuden aiheuttajana peräänajaneen auton keski-ikäistä kuljettajaa. Häntä epäillään liikenneturvallisuuden vaarantamisesta ja ajo-oikeudetta ajamisesta. Mies on syyllistynyt ennenkin ajo-oikeudetta ajamiseen.
 Kolari sattui päivänvalossa kuivalla tiellä
 Poliisin mukaan ajo-olosuhteet olivat onnettomuuden aikana hyvät. Kolari tapahtui päivän valossa ja tienpinta oli kuiva ja paljas. Tapahtumapaikalla Lusin Makkaramäen suoralla on sadan kilometrin tuntinopeusrajoitus.
 Onnettomuus tapahtui, kun pohjoisen suuntaan menossa ollut henkilöauto oli kääntymässä oikealle Palajärventielle ja oli hidastanut sen vuoksi. Takana tulleet henkilöautot olivat joutuneet jarruttamaan välttääkseen törmäyksen.
 Yksi autoista osui edellä ajaneen auton takakulmaan, jonka jälkeen peräänajaja ajautui vastaantulevien kaistalle ja törmäsi Jyväskylän suunnasta tulevan henkilöauton keulaan.

Kahden Heinolan kolarissa loukkaantuneen vammat vakavia – poliisi jatkaa tutkintaa


Summary: Asukkaille on esimerkiksi annettu vääriä, toisille asukkaille tarkoitettuja lääkkeitä.

Kangasalla toimiva vanhusten hoivakoti Herttuatar on saanut uhkasakon toiminnan puutteiden vuoksi. Aluehallintovirasto antoi Attendon pyörittämälle hoivakodille 200 000 euron uhkasakon henkilöstövajeen ja lääkehoidon puutteiden vuoksi.
 Avi harkitsi myös toiminnan keskeyttämistä, mutta päätyi lopulta antamaan määräyksen tehostettuna uhkasakolla.
 – Valvontaviranomaiset ovat saaneet useita yhteydenottoja Attendo Herttuattaren toiminnan epäkohdista, muun muassa henkilöstön vähyydestä ja lääkehoitoon liittyvistä ongelmista, Länsi- ja Sisä-Suomen aluehallintovirasto kertoo tiedotteessa.
 Avi on antanut Attendo Herttuattarelle ohjausta epäkohtien parantamiseksi, mutta epäkohdat eivät ole korjaantuneet riittävästi.
 Attendolla on 11. elokuuta saakka aikaa huolehtia siitä, että hoivakodin kiireisimmät ongelmat korjataan. Jos tilannetta ei korjata, vaihtoehtona on myös toiminnan lakkauttaminen.
 Yllätystarkastuksessa havaittiin useita vakavia puutteita
 Avi ja Kangasalan kaupunki tekivät Herttuattareen ennalta ilmoittamattoman tarkastuskäynnin 23. heinäkuuta. Tarkastuksella havaittiin useita vakavia ja pitkään jatkuneita puutteita. Ne ovat vaarantaneet asiakasturvallisuuden yksikössä.
 Asukkaita oli tehostetussa palveluasumisessa paikalla 40, vaikka lupa on myönnetty vain 25 asukkaalle. Perushoito ei ole yksikössä ollut asianmukaisella tasolla.
 – Asukkaat ovat saaneet vain aivan perushoidon kuten ruuan. Esimerkiksi suihkutuksia on karsittu ja haavahoitoja on siirretty. Asukkailla oli paljon makuuhaavoja, sanoo aluehallintoviraston ylitarkastaja Riikka Haahtela.
 Asukkaille vääriä lääkkeitä
 Viranomaisten mukaan hoivakodissa on tapahtunut lukuisia virheitä lääkkeiden säilytyksessä, antamisessa ja käsittelyssä.
 – Herttuattaren asukkaille on esimerkiksi annettu vääriä, toisille asukkaille tarkoitettuja lääkkeitä. Välillä lääkkeitä on kokonaan unohdettu antaa. Huumausaineiksi luettavia lääkkeitä on myös kadonnut, tiedotteessa kerrotaan.
 Avin mukaan hoitajat eivät ole saaneet riittävää ohjeistusta lääkkeiden antamiseen tai työhönsä ylipäätään. Hoitajien nopea vaihtuvuus on aiheuttanut vaaratilanteita yksikössä, sillä hoitajat eivät ole tunteneet asukkaita riittävän hyvin. Yksi hoitaja on myös kertonut, että hänen nimensä oli laitettu työvuoroihin, vaikkei hän todellisuudessa ollut töissä.
 – Tilanne on erittäin vakava aina, kun vaihtoehtona mietitään myös toiminnan keskeyttämistä. Palveluntuottajalla on pitkä lista korjattavana. Vaadimme tilanteen korjaamiseksi esimerkiksi selvästi lisää sairaanhoitajia, sanoo aluehallintoviraston ylitarkastaja Riikka Haahtela.
 Attendo Herttuatar on saanut luvan yksityisten sosiaalipalvelujen antamiseen 30.9.2016 lähtien. Valviran myöntämän luvan mukaan Attendo saa tuottaa Herttuattaressa tehostettua palveluasumista 25 vanhukselle ja ilmoituksenvaraista palveluasumista 28 vammaiselle.

Attendon hoivakoti sai 200 000 euron uhkasakon Kangasalla – asukkaita oli 40, vaikka lupa oli vain 25:lle


Summary: Perinteisten partiotaitojen rinnalla partiossa opetellaan entistä enemmän yhteiskunnallisia asioita.

Solmut, nuotiolaulut ja perinteiset erätaidot eivät enää ole partioliikkeen koko kuva. Nyt harjoitellaan muun muassa kunnallista päätöksentekoa, työelämätaitoja ja yrittäjyyttä.
 Pohjois-Karjalassa Nurmeksessa on menossa Järvi-Suomen Partiolaisten neljäs ja suurin piirileiri. Hyvärilän nuoriso -ja matkailukeskuksen laajoille nurmikoille on levittäytynyt valtava telttakylä ja liki 2 400 lasta, nuorta ja aikuista Suomesta ja ulkomailta.
 RYSKE-leirin erikoisuus on yhteiskuntalaakso, jossa opetellaan yhteiskunnan toimintaa ja siihen liittyviä tietoja ja taitoja. Edustettuina ovat kaikki sektorit eli julkinen, yksityinen ja kolmas sektori.
 Leiriläiset muun muassa tutustuvat metsäalaan ja kunnalliseen päätöksentekoon, väittelevät kaivostyön ja luonnonsuojelun eroista sekä pohtivat yrittäjyyttä ja esteettömyyttä.
 – Esimerkiksi julkisen sektorin eli kuntien ja valtion rastilla leiriläiset jakavat kaupungin budjettia, tutkivat aloitteita sekä toimivat kokouksen puheenjohtajana tai pöytäkirjantarkastajana, kertoo laaksopäällikkö  Lotta Leinonen  Anttolan Viiriäisistä Oulusta.
 Laaksopäällikkö Lotta Leinonen vastaa yhteiskuntalaakson tarjonnasta. Ari Haimakainen / Yle
 Monipuolisuus avainsana
 Yhteiskuntalaakso on nyt ensimmäistä kertaa mukana Järvi-Suomen Partiolaisten piirileirin ohjelmassa. Kahdeksan vuotta partiossa ollut  Anniina Fager  Halssilan Haukoista Jyväskylästä on tyytyväinen leirin antiin.
 – Minua kiinnostaa luonnonsuojelu ja sellaiset asiat, koska haluan pitää luonnon puhtaana. Täällä leirillä käsitellään metsää monipuolisesti ja täällä oppii tosi paljon uusia asioita.
 Nurmeksen leirin erikoisuutta, yhteiskuntalaaksoa, ja sen antia pitää merkittävänä myös jyväskyläläinen  Joni Kainulainen.  Hänen lippukuntansa on Vesangan Mesikämmen.
 – Kyllä nämä ovat erittäin tärkeitä ja tarpeellisia teemoja. Vielä en osaa sanoa, mikä näistä kiinnostaa kaikkein eniten.
 Monipuolisuus ja eri näkökulmat on avainsana partioliikkeen kasvatustavoitteissa, vakuuuttaa leirinjohtaja  Anni Miettinen  Kallan Tytöistä Kuopiosta.
 – Mitään tiettyä mallia meillä ei ole, vaan jokainen valitsee oman polkunsa ja uransa, miten elämässä etenee. Toki me toki pyrimme huomioimaan monipuolisesti erilaisia yhteiskunnallisia asioita, hyvänä esimerkkinä on ilmastonmuutos.
 Järvi-Suomen Partiolaisten piirileiri Nurmeksessa ei ole ainoa leiri, jossa yhteiskunnalliset asiat ovat vahvasti esillä.
 Esimerkiksi Hämeen Partiolaisten piirileirillä on teemoina globaalikasvatus, kestävä kehitys ja erilaisuuden hyväksyminen.

Partiolaiset vaihtoivat solmut kaupungin budjettiin – yhteiskuntalaaksossa opetellaan, miten Suomi toimii


Summary: Limisaumaisen veneen kohtalo Unescon aineettoman kulttuuriperinnön luetteloon pääsystä ratkeaa vuonna 2021.

Suomi esittää yhdessä muiden pohjoismaiden kanssa limisaumaista puuvenettä Unescon aineettoman kulttuuriperinnön listalle. Kyseessä on ensimmäinen yhteispohjoismainen hakemus.
 – Pohjoismaissa limisaumaisilla veneillä on pitkä ja yhteinen historia, minkä takia tämän kohteen suojelu on tärkeätä, että onnistumme siirtämään tiedon sekä rakentamisesta että käytöstä tuleville sukupolville, veneenveistäjä  Marko Nikula  kertoo.
 Pohjoismaiden yhteisen hankkeen tavoitteena on pystyä säilyttämään ja suojelemaan veneenveiston perinnettä ja koulutusta. Limisaumaisen puuveneen perinteeseen kuuluu kyseisen veneen veiston lisäksi ne tiedot ja taidot, mitä veneilyyn liittyy, kuten huoltaminen, kalastus ja näiden perinteiden eteenpäin vieminen.
 Yhteispohjoismaista hanketta limisaumaisen veneen liittämisestä aineettoman kulttuuriperinnön listalle koordinoi Norja. Suomesta tukensa hakemukselle on antanut 18 puuvenealan tahoa.
 Kotkassa parhaillaan käynnissä olevilla  Puuvenemessuilla  järjestettiin tänään keskustelutilaisuus, jossa aiheena oli muun muassa veneenveiston nykyajan haasteet.
 Limisaumaveneessä ylemmän laudan sisäpuolen alareuna tulee jonkin verran alemman laudan yläosan päälle. Yle
 Varsinainen hakemus lähetetään ensi vuoden maaliskuussa Unescolle norjalaisten toimesta. Limisaumaisen puuveneen pääsy listalle ratkeaa vasta reilun kahden vuoden kuluttua joulukuussa 2021.
 Aineettoman kulttuuriperinnön listalla ei ole vielä ainuttakaan ilmiötä tai asiaa Suomesta.
 Koulutusmahdollisuudet vähentyneet
 Limisaumainen puuvene on ollut tuttu näky Suomessa jo vuosisatoja. Rakennusperinnön ja sitä kautta veneiden säilyminen eivät ole kuitenkaan itsestäänselvyys enää nykyään.
 Kun Marko Nikula kouluttautui veneenveistäjäksi 2000-luvun alkupuolella, koulutuksia veneenveistoon oli tarjolla toistakymmentä. Nykyään koulutusta limisaumaisten veneiden rakentamisesta annetaan enää neljässä oppilaitoksessa Suomessa.
 Veneen rakentamiseen koulutusta tarjoavat oppilaitokset ovat Paraisilla ammattiopisto Livia, Savonlinnassa ammattiopisto SAMIedu, Eurajoen kristillinen opisto ja Loviisassa Kuggom Traditions Center.
 – Tilanne on heikentynyt huomattavasti. Puuveneet ovat edelleen kiinnostava tuote ja kysyntä luo työpaikkoja, mitä kautta ala voidaan saada näkymään mahdollisuutena nuorille, Nikula pohtii.
 Puurakenteisen veneen valmistamista opettavien oppilaitosten määrä on vähentynyt. Yle Keski-Suomi / Jaana Polamo
 Nuoria ammatinharjoittajia on veneenveistäjien joukossa vähän, sillä suurin osa opintoihin suuntaavista henkilöistä on aikuisopiskelijoita. Suomen puuveneveistäjät yhdistykseen kuuluu tällä hetkellä vajaat 50 veneveistämöä.
 Toistaiseksi tietoa limisaumaisen veneen rakentamisesta on kohtuullisen hyvin saatavilla, mutta onko puuveneen veistotaito hiljalleen hiipumassa?
 – Tällainen uhkakuva on olemassa. Asiaa täytyy kuitenkin ajatella positiivisesti, sillä yhtälailla tässä on mahdollisuus kehittää uusia venemalleja, Nikula sanoo.
 Saunominen ja kaustislainen viulunsoitto Unescon listalle?
 Aineeton kulttuuriperintö tarkoittaa elävää perintöä, joka on läsnä ihmisten arjessa. Se voi olla esimerkiksi suullista perinnettä, esittävää taidetta, juhlia ja tapoja, käsityötaitoja tai luontoa ja maailmankaikkeutta koskevia tietoja ja taitoja. Näiden pohjalta voi syntyä esineitä, erilaisia esittäviä ilmaisun muotoja tai vaikkapa ruokia ja leikkejä.
 Aiemmin tänä vuonna Suomi on hakenut Unescon aineettoman kulttuuriperinnön listalle suomalaista saunaa. Päätös siitä pääseekö sauna osaksi luetteloa saadaan vuoden 2020 joulukuussa. Kyseessä olisi Suomen ensimmäinen aineeton kulttuuriperinne Unescon luettelossa.
 Ensi vuonna Suomi aikoo hakea kaustislaista viulunsoiton perinnettä osaksi aineettoman kulttuuriperinnön listaa limisaumaisen puuveneen lisäksi.
 Kukin jäsenmaa voi lähettää vuosittain yhden hakemuksen, mutta toinen hakemus samana vuonna onnistuu, jos se on useamman jäsenmaan yhteinen.
 Aiheesta lisää:
 Limisaumainen puuvene halutaan talteen Unescon listalle – "ei laiteta vitriiniin"
 Kaustislainen viulunsoitto sai Unesco-rahaa 100 000 euroa

Pohjoismaat yhdistävät voimansa – tavoitteena saada limisaumainen puuvene Unescon listalle


Summary: Laitteiden suuri kysyntä on yllättänyt maahantuojat.

Helteinen kesä aiheuttaa sen, että suomalaiset haluavat nopeasti viilennystä koteihinsa.
 Hätähousuille tämänhetkinen tilanne ei kuitenkaan tuo helpotusta, sillä laitteiden asennusta saa odottaa jopa kaksi kuukautta.
 – Ihmiset kestävät pari, kolme viikkoa, mutta sitten mitta tulee täyteen. Heti pitäisi olla laite. Jos asiaan herää vasta helteiden aikaan, niin peli on menetetty, Teho-Posako Oy:n toimitusjohtaja  Esko Airaksinen  toteaa.
 Onnekkaita kuitenkin löytyy. Yksi heistä on kuopiolainen  Toni Suomalainen  perheineen.
 – Laite tilattiin viime viikon keskiviikkona. Maanantaina myyjä soitti, että kävisikö asennus perjantaina. Noin puolitoista viikkoa siinä meni, Suomalainen kertoo.
 Suomalaisella kävi tuuri, sillä Kuopiossa jono on keskimäärin kolmesta neljään viikkoa. Suosituimpia malleja joutuu odottamaan syyskuun puolelle asti.
 – Keväisiä myyntejä puretaan vielä ja joka päivä tulee joku kauppa. Jono lyhenee sitä mukaa, Airaksinen kertoo.
 Toni Suomalaisen mukaan omakotitalossa on ollut helteiden aikaan kuuma. Ilmalämpöpumppu tuo nyt toivottua helpotusta.  Toni Pitkänen / Yle
 "Hiljaista jaksoa ei ole ollut"
 Viime kesän helteistä on otettu opikseen, sillä kuluttajat ovat lähteneet ilmastointilaitekaupoille jo varhain keväällä.
 – Kysyntä alkoi jo tammi-helmikuun aikana. Olemme varustautuneet jonkin verran paremmin laitteiden ja tarvikkeiden osalta kuin viime kesänä. Kysyntään on pystytty vastaamaan hyvin, toimitusjohtaja  Esa Heimonen  kertoo Pumppukunkusta.
 Asentajilla kädet ovat täynnä töitä. Kiireisimpinä aikoina ilmalämpöpumppuja asennetaan jopa viisi päivässä. Normaali työtahti asentajilla on noin kaksi pumppua per päivä.
 – Työpäivät alkavat aamulla seitsemän pintaan ja päättyvät iltapäivällä neljän, viiden aikaan, Heimonen kertoo.
 Kylmäasentaja Esa Hakulisen mukaan yhden ilmalämpöpumpun asentaminen kestää noin kolme tuntia.  Toni Pitkänen / Yle
 Useista kuopiolaisista yrityksistä kerrotaan, että ilmalämpöpumppuja on myyty tämän vuoden aikana reilut sata.
 – On sellainen tilanne, että buumi alkoi aika tarkkaan vuosi sitten. Syksyllä tavara loppui ja tammi-helmikuussa asennettiin viimeisiä kesällä myytyjä laitteita. Hiljaista jaksoa ei ole ollut, Teho-Posakon toimitusjohtaja Esko Airaksinen kertoo.
 Laitteet viedään maahantuojien käsistä
 Vaikka ilmalämpöpumppuja asentavissa firmoissa kovaan menekkiin on osattu varautua, maahantuojafirmoissa tilanne on ollut toinen.
 Esimerkiksi Scanofficella ei osattu ennustaa, kuinka suuri kysyntä viilennyslaitteille tulisi tänä vuonna.
 – Ei ole ihan näin vastaavaa tapahtunut aikaisemmin. Pitkät hellejaksot ovat aiheuttaneet merkittävää kysyntäpiikkiä aiemminkin, mutta ei ihan tämänkaltaista buumia. Tuplamenekkiä arvioitiin keväälle, niin triplaksi meni, myynti- ja markkinointijohtaja  Terho Jousimies  toteaa.
 Samanlainen tilanne on ollut myös Kataikko Oy:llä.
 – Kuormat on myyty sataprosenttisesti ennen kuin ne ovat saapuneet edes maahan, toimitusjohtaja  Juuso Vahvelainen  kertoo.
 Ilmalämpöpumppujen suosiota selittää muun muassa niiden tunnettuus ja luotettavuus. Suosion taustalla vaikuttavat myös ympäristöasiat, arvioivat Jousimies ja Vahvelainen.
 – Kyllä ilmalämpöpumput ja lämpöpumput yleensäkin ovat ympäristöystävällisiä. Se on ekologinen teko, että voit viilentää ja lämmittää talosi ilman mitään hirveitä hiilidioksidipäästöjä, Jousimies toteaa.
 Ilmalämpöpumppuja on asennettu Suomeen jo yli 700 000 kappaletta.  Toni Pitkänen / Yle
 Suosiolle ei näy loppua
 Ilmastointilaitteiden määrä on suuressa kasvussa kotitalouksissa, eikä suosiolle näyttäisi olevan hetkeen loppua.
 Suomen Lämpöpumppuyhdistyksen (Sulpu) mukaan lämpöpumppuja myytiin viime vuonna 76 000 kappaletta, mikä oli reilut parikymmentä prosenttia enemmän kuin edellisenä vuonna.
 Myydyistä ilmalämpöpumpuista kymmenisen prosenttia menee vanhojen laitteiden korvaamiseen uusilla.
 – Vaihtomarkkinat ovat hiljalleen alkamassa. Ilmalämpöpumput kestävät noin 15 vuotta, eikä yli 10 vuotta vanhaa pumppua kannata lähteä korjaamaan, Sulpun toiminnanjohtaja  Jussi Hirvonen  toteaa.

Helle saa ihmiset kiirehtimään ilmalämpöpumpun hankintaa – "Mitta tulee täyteen, heti pitäisi olla laite"


Summary: Mediavalvoja Ofcomin mukaan RT antoi yksipuolisen kuvan muun muassa Salisburyssa tapahtuneesta salamurhan yrityksestä.

Britanniassa tv- ja radiokanavia valvova viestintäviranomainen Ofcom on määrännyt Venäjän valtiolliselle RT-kanavalle 200 000 punnan eli noin 223 000 euron sakot kanavia koskevien sääntöjen rikkomisesta.
 Ofcomin mukaan RT rikkoi puolueettomuussääntöjä seitsemässä uutis- ja ajankohtaisohjelmassaan 17.3.2018–26.4.2018 välisenä aikana. Raportit koskivat muun muassa Salisburyn myrkkyiskua ja Syyrian Douman kaasuiskua.
 RT on kiistänyt syytökset ja kutsunut niitä hämmästyttäviksi. Kanava hakee tutkinnasta oikeudellista arviota Britanniassa.
 Ofcomin tiedotteen mukaan  sääntöjen rikkomukset olivat vakavia ja toistuvia. Niissä annettiin Ofcomin mukaan yksipuolinen käsitys Saliburyn ja Douman tapahtumista.
 Entisen venäläisen kaksoisagentin  Sergei Skripalin  ja tämän tyttären  Julian  myrkyttäminen Britannian Salisburyssa kiristi maiden välisiä jännitteitä.
 Ofcom linjasi jo joulukuussa RT:n syyllistyneen yksipuolisuuteen , mutta sakot määrättiin vasta perjantaina.
 Sakot määrättiin RT:n taustaorganisaatiolle TV-Novostille. Sakkojen lisäksi Ofcom vaatii, että RT esittää lähetyksissään tiivistelmän sen löydöksistä.
 Aiemmin Russia Today -nimellä tunnettu uutiskanava on Venäjän hallituksen rahoittama kansainvälinen media.
 RT-kanava lähettää englanninkielistä ohjelmaa Euroopassa ja Yhdysvalloissa ja arabiankielistä ohjelmaa Lähi-idässä.
 Lue lisää aiheesta:
 Britannian ja Venäjän viestintäviranomaiset sanasodassa

Venäläiselle RT-kanavalle määrättiin Britanniassa 225 000 euron sakot yksipuolisesta uutisoinnista


Summary: Kolme haavoja saanutta vietiin tarkastattavaksi päivystykseen.

Ilmeisesti kuumuus rikkoi perjantaina iltapäivällä Kokkolassa ABC-huoltoaseman terassin lasikaton. Katto hajosi ja putosi alla seisoneiden päälle.
 Kolme ihmistä sai pintahaavoja kolmen metrin korkeudesta pudonneista pienistä sirpaleista. Heidät vietiin varmuuden vuoksi tarkastettavaksi sairaalaan.
 Kaikkiaan terassin katon alla oli kuusi ihmistä.
 Pelastuslaitos sai hälytyksen paikan päälle kello 13.

Helle rikkoi ABC-huoltoaseman terassin lasikaton Kokkolassa – kolme ihmistä sai pieniä haavoja onnettomuudessa


Summary: Hyviä uutisia: Larry-kissa jatkaa vielä loikoiluaan Downing Streetillä, hyvällä tuurilla jopa yli Johnsonin kauden.

Kun olemme tässä koko viikon  seuranneet  ja  analysoineet , mitä  Boris Johnsonin  nousu Britannian pääministeriksi tarkoittaa paitsi Britannialle, myös koko Euroopalle ja maailmalle, voinemme alkavan viikonlopun ja hellepäivän ratoksi siirtyä selvittämään Oikeasti Tärkeitä Kysymyksiä.
 Eli vaikkapa sitä, mitä nyt tapahtuu pääministerin virka-asunnon Larry-kissalle.
 Vastaus: se jatkaa ainakin tällä tietoa loikoiluaan ihan kuten ennenkin,  Mirror-lehti kertoo.
 Vaan tiesitkö tämän Downing Streetin kissa-asukkaista?
 Larry on brexit-pelin asiantuntija – ehkä jopa Britannian paras?
 On mahdollista, että Larry-kissa on itse asiassa Britannian EU-erosta parhaiten informoitu elävä olento.
 Miettikääpä: Kuka jaksaa tarkkailla, mitä keskusteluja kissa pyörii seuraamassa tai missä huoneessa se nukkuu päiväuniaan? Ja Downing Street 10:ssä, jos jossain, pyörii tietoa EU-erosta. Talo on paitsi pääministerin virka-asunto ja työpaikka, myös monien virallisten juhlien ja vierailuiden näyttämö.
 No, vitsi, mutta Larry on asunut Downing Streetillä vuodesta 2011. Se on siis ollut "vallassa" sekä  David Cameronin  että  Theresa Mayn  pääministeriaikana.
 David Cameron on juuri se konservatiivipääministeri, joka lupasi briteille kansanäänestyksen EU-jäsenyydestä. Brittien päätettyä erosta vuonna 2016 Cameron päätti erota itsekin. EU-eron käytännön toteutus jäi Theresa Maylle, joka löi hanskat naulaan tänä keväänä ja ilmoitti eroavansa.
 Nyt brexit-sotkun saa hoitaakseen eroa innokkaasti ajanut ja Mayn erosopimusta kritisoinut  Boris Johnson .
 Lähtiessään  Cameron sanoi rakastavansa  Larrya.
 Virallisesti päähiirestäjäksi (chief mouser) tituleeratulla Larrylla on siis meneillään kolmas pääministerinsä ja kolmas brexit-vaiheensa.
 Cameron hankki Larryn kodittomia kissoja ja koiria auttavalta järjestöltä. Se oli saapuessaan neljävuotias. Hyvällä tuurilla nyt 12-vuotias Larry ehtii nähdä vielä useita jännittäviä brexit-käänteitä, ja ehkä vielä lisää pääministereitä.
 The Timesissa huomautettiinkin , että Downing Street 10:n rakennuksista ja Larrysta on tullut pysyvyyden symboleita epävakaassa brittipolitiikassa.
 Larry saapui Downing Streetille helmikuussa 2011 hylättyjä eläimiä auttavan järjestön suojista. Andy Rain / EPA
 Downing Streetillä on asunut kissoja ainakin vuodesta 1929
 Virallisten arkistotietojen mukaan Downing Streetillä on asunut hiirestäjiä vuodesta 1929.  Asiaa selvitti  Britannian yleisradioyhtiö BBC vuonna 2005.
 Ensimmäinen kissa nimettiin Peteriksi, ja se eli 17-vuotiaaksi. Seuraaja, kekseliäästi Peter II, jouduttiin lopettamaan sen jäätyä auton alle.
 Peter II:ta seurasi jälleen Peter, joka esiintyi jopa televisiossa. Se lopetettiin 1964.
 Talon ensimmäinen naaras oli manx-rotuinen kissa nimeltä Peta. Downing Street sai sen lahjana Mansaaren varakuvernööriltä.
 Hyviä uutisia Tässä sarjassa Maailma-toimitus kertoo viikon lopuksi myönteisiä uutisia maailmalta. Lue myös: Tämä virolaiskeksintö voi siistiä jopa sinunkin kotikulmasi: netti löytää roskat ja vapaaehtoiset siivoajat hoitavat loput Hyviä uutisia: Ihminen voi olla luonnolle sika, mutta kekseliäät vapaaehtoiset ovat onnistuneet suojelemaan monia eläinlajeja
 Epäsiisti kissa ilmeisesti raastoi Downing Streetin työntekijöiden hermoja, mutta sitä ei diplomaattisista syistä suostuttu potkimaan virasta. Kissan lahjoittaja olisi voinut loukkaantua.
 Wilberforce-niminen kissa taas näki neljä pääministeriä, mukaan lukien  Margaret Thatcherin .
 Tony Blairin  saapuessa taloon siellä asui kissa nimeltä Humphrey.
 Kissoista on pääministereille ja Britannialle paljon pr-hyötyä, mutta esimerkiksi Humphreyn yllättävä katoaminen nostatti julkisia kysymyksiä kissan kohtalosta. Blair joutui vakuuttelemaan parlamentissa, että kissaa ei ole lopetettu, vaan se on lähetetty maaseudulle terveyssyistä,  muistelee BBC .
 Naapuruston Palmerston-kisalla (taka-alalla) ja Larrylla on tiettävästi aiempina vuosina ollut erimielisyyksiä keskenään. Kuva on tammikuulta. Facundo Arrizabalaga / EPA
 Draamaa naapurustossa: Rettelöintiä naapurikissan kanssa ja surkeita hiirisaaliita
 Brittilehdistössä on raportoitu myös Larryn ja ulkoministeriön Palmerston-kissan huonoista väleistä. Vuonna 2016 kissat ottivat yhteen niin, että  Palmerstonin korva kärsi ja Larryn panta irtosi .
 Larrya on myös moitittu huonoksi hiirestäjäksi. Downing Street kympin sivuilla  Larryn virallinen lausunto  on, että rakennuksen hiiriongelman ratkaisu on "taktisessa suunnitteluvaiheessa".
 Downing Street 10 on itse asiassa kolmen rakennuksen kompleksi. Poliisi vartioi virka-asuntoa kesäkuussa. Vickie Flores / EPA
 Downing Street on ollut brittipääministerin pääkallopaikka jo satoja vuosia
 Olettaa sopii, että kiinteistössä on ollut kissoja paljon aiemmin kuin viralliset arkistot kertovat, sillä brittipääministerit ovat hallinneet maata Downing Streetiltä vuodesta 1735.
 Kadun nimestä on kiittäminen  George Downingia  – miestä, jota kuvataan jopa  virka-asunnon omilla sivuilla  varsin epämiellyttäväksi ihmiseksi. Pihikin hän oli, ja rakensi talot mahdollisimman halvalla.
 Vuosien varrella virka-asunto on ollut enemmän tai vähemmän lähellä romahtamista, ja sitä on yritetty parannella ja modernisoida useaan otteeseen.
 Downing Streetillä on asunut myös ministereiden koiria ja muita kissoja. Pääministerien yksityiset lemmikit poistuvat pääministerien mukana, mutta päähiirestäjä jää. Larry ei ole virallisesti yhdenkään poliitikon, vaan talon ja sen viranhaltijakunnan kissa – jos kissa nyt ylipäätään omistajaa tunnustaa.
 Pääministerit voivat vaihtua, mutta Larry pysyy Downing Street 10:n asukkaana. Kuva on joulukuulta 2016. Hannah McKay / EPA

Onko Larry-kissa parhaiten brexitistä perillä oleva elävä olento Britanniassa?


Summary: Kun aiemmin festareilla nautittiin lähinnä panimotuotteita b-oikeuksin,  löytyy nyt valikoimasta niin laadukkaat viinit, käsin tehdyt cocktailit kuin à la carte -ravintoloiden ruoka-annokset.

Kulttuuri- ja taidetapahtumat ja -näyttelyt

Nykypäivän festivaalikävijälle ei enää riitä makkaraperunat tai hanaolut muovikupissa. Festivaalikävijät haluavat kokemuksia ja ovat valmiita maksamaan laadusta.
 Neljättä kertaa järjestettävä Vaasa Festival markkinoikin jo itseään musiikin, viinin ja ruuan juhlana.
 – Pitää olla vegaaniruokaa, kana- ja kalavaihtoehtoja ja uusia tuotteita vanhojen rinnalle. Kyllä se kuluttaja odottaa monipuolisuutta, Vaasa Festivalin ja Solar Sound Festivalin promoottori  Tommi Mäki  kertoo.
 Erityisesti viini on virrannut festivaaleille. Tälle viikonlopulle Vaasa Festivalin viinialueen kokoa on kasvatettu viime vuodesta peräti kuusinkertaiseksi. Viikonlopun tarjonnasta löytyy maisteltavaksi 50 erilaista viiniä, 20 olutta ja 15 siideriä.
 – Viime vuonna osa tuotteista pääsi loppumaan kesken, mutta ei kyllä tänä vuonna, Mäki kertoo.
 Kokonaiset viinipullot tekevät kauppansa festivaaleilla Merja Siirilä / Yle
 Provinssissa pitkäjänteistä työtä laadun vuoksi
 Vaikka olut on edelleen monilla festivaaleilla ykkönen, on myös Provinssissa ja Ruisrockissa huomattu viinien suosion kasvu.
 – Voidaan puhua kaksinkertaisesta määrästä viiniä, mitä nykyään myydään kolmen vuoden taakse katsoen. Rinnalle tulevat erilaiset cocktail-baaritoteutukset, joissa ollaan edetty kauas tasosta, missä väkevä yhdistetään virvoitusjuomaan ja ojennetaan tiskin yli, kertoo Provinssin tapahtumapäällikkö  Sami Rumpunen .
 – Myydyin tuote litramääräisesti on edelleen keskiolut, mutta erityisesti viinit ja cocktailit kasvattavat osuuttaan vuosi vuodelta, Ruisrockin promoottori  Mikko Niemelä  kertoo.
 Provinssi ryhtyi päivittämään festivaalin ruoka- ja juomakulttuuria vuonna 2015. Tarjontaan tuli pienpanimo-oluita ja drinkkejä. Rumpunen uskoo, että drinkkien suosio jatkaa kasvuaan.
 – Nykyään meillä saattaa olla käsin Skotlannista poimittu gini. Sille järjestetään maahantuoja Suomeen, että se saadaan myyntiin yhteen baariin meidän alueella. Sitten mietitään, että mikä tuore yrtti sen kanssa sopii parhaiten ja mikä tuore marja siihen kenties voidaan lisätä, Rumpunen kertoo.
 Vaikka makkaraperunat, paella ja burgerit ovat edelleenkin Rumpusen mukaan festivaalin sydän, ovat festarikävijät omaksuneet uudet tuotteet. Esimerkiksi vegaaninen ruoka kiinnostaa festivaaleilla perinteisiä lihansyöjiäkin.
 – Nyt vuonna 2019 festivaali alkoi näyttämään jo aika lailla siltä, miltä me olemme halunneet sen näyttävän, Rumpunen kertoo.
 Viini virtaa festivaaleilla ennätystahtia Merja Siirilä / Yle
 Kävijät vaativat laatua
 Provinssin päiväkävijöistä 5-6 prosenttia muodostuu vip-lipun ostaneista. Verrattaessa moniin muihin festivaaleihin, ovat Provinssin kävijät Rumpusen mukaan koulutetumpia ja tulotaso korkeampi. Täten heillä on varaa ostaa laadukkaampia tuotteita.
 Tapahtumien keskikulutus euromääräisesti on yleisesti kasvussa. Tätä ei ainakaan Provinssi-festivaalilla voi selittää esimerkiksi alkoholin lisääntyneellä kulutuksella.
 – En usko, että alkoholikulutus, jos muutetaan sataprosenttiseksi alkoholiksi on kasvanut kymmenessä vuodessa lainkaan per täysikäinen kuluttaja festivaaleilla. Kuluttaminen on muuttunut vuosi vuodelta kohti korkeatasoisempia palveluita, Rumpunen kertoo.
 Muu vapaa-ajan tarjonta kilpailee festivaalien kanssa. Täten kävijät vaativat laatua.
 – Rima on tosi korkealla. Ihmiset hakevat selkeästi elämyksiä ruoka- ja juomapuolelta, Mäki kertoo.
 Mäki tuottaa myös Seinäjoella järjestettävää Solar Sound -festivaalia, jonka kävijät muodostuvat pääosin nuorista ja nuorista aikuisista. Myös nuoret vaativat jo festivaalilta paljon.
 – Nuorille tärkeää on, että pystytään olemaan porukalla, esimerkiksi istumapaikat. He myös kiinnittävät paljon huomiota näyttävyyteen ja visuaalisuuteen. Alueella pitää olla hienoja elementtejä. Myös palvelun pitää olla nopeaa, Mäki kertoo.
 Vaasa Festivalilla kävijällä on mahdollisuus kokeilla 50 viiniä.  YLE / Jonas Mastosalo
 Ensi vuoden suunnittelu käynnissä
 Tänään ja lauantaina Vaasan sisäsatamassa järjestettävään Vaasa Festivaliin odotetaan ennakkolippujen menekin ja hyvän sääennusteen perusteella jopa 17 000 kävijää.
 – On hyvin mahdollista, että myymme tapahtuman loppuun, Mäki kertoo tyytyväisenä.
 Tämän vuoden Provinssia juhlittiin kuukausi sitten, mutta ensi vuoden festivaalin suunnittelu on jo käynnissä. Ensimmäisiä artistinimiä Rumpunen lupailee paljastettavan lähiaikoina. Myös juoma- ja ruokapuolen suunnittelu on alkanut.
 – Useita ruokatoimijoita jo tiedetään. Uusiakin toimijoita mitä meille halutaan on jo tiedossa ja keskustelut on aloitettu. Esimerkiksi cocktail-tarjonta kasvaa ensi vuonna ja ajatuksia sen kehittämiseen on jo olemassa, Rumpunen toteaa.
 Mitä muuta on tulossa? Onko ulkomailla kenties festivaaleilla jotain trendejä, jotka ovat vasta rantautumassa Suomeen?
 – Sanoisin, että Suomen johtavat festivaalit, kuten Provinssi, Ruisrock, Flow-festivaali ja Ilosaarirock ovat jo täysin kansainvälistä tasoa. Ravintolatoteutukset ovat huipputasolla ja useat meistä panostavat alueen viihtyvyyteen ja näyttävyyteen, mitä kansainvälinen huipputasokin, Rumpunen kertoo.
 Aiheesta aiemmin:  Omat vessat, baaritiskit ja sisäänkäynnit…Festarivieraat haluavat nyt ”arjen luksusta” – ja ovat valmiita satsaamaan jopa satoja euroja

Viini virtaa festivaaleilla – festariyleisö haluaa nykypäivänä muutakin kuin artisteja ja hanaolutta muovikupista


Summary: Donald Trump päätyi puhetilaisuudessa pilavaakunan eteen.

Yhdysvaltain presidentti  Donald Trump  on päätynyt opiskelijajärjestön tekemän virheen vuoksi seisomaan pilavaakunan eteen. Tapaus sattui tiistaina  konservatiiviopiskelijoiden järjestön Turning Point USA:n  järjestämässä puhetilaisuudessa Marriott Marquisin hotellissa Washingtonissa.
 Tilaisuudessa Trumpin taustalle heijastettiin Yhdysvaltain presidentin vaakuna, mutta aidon vaakunan sijasta käytössä olikin internetistä tiettävästi vahingossa ladattu pilakuva. Aidossa presidentin vaakunassa on maan kansallislintu valkopäämerikotka, joka pitelee nuolinippua ja oliivipuun lehteä.
 Yhdysvaltain presidentin aidossa vaakunassa on oliivipuun lehteä ja nuolia pitelevä valkopäämerikotka. Michael Reynolds / EPA
 Pilaversiossa valkopäämerikotka on korvattu Venäjän kaksipäisellä kotkalla, oliivipuun lehti seteleillä ja nuolet golfmailoilla. Kotkan kilpeen on lisätty myös sirppi ja vasara.
 Lisäksi alkuperäisessä vaakunassa oleva latinankielinen teksti "E pluribus unum" eli suomeksi "monesta yksi" on vaihdettu espanjankieliseksi tekstiksi. Internetistä ladatussa väärässä vaakunassa lukee "45 es un títere" eli suomeksi "45 on sätkynukke". Trump on Yhdysvaltain 45. presidentti.
 Pilavaakunaan on kuvattu kaksipäinen kotka golfmailat kynsissään. Chris Kleponis / EPA
 Valkoinen talo uskoo, että kyseessä on vahingossa tehty virhe. Turning Point USA:n jäsenet ovat Trumpin tukijoita ja presidentti sai tilaisuudessa innostuneen vastaanoton.
 Washington Post -lehden uutisoitua tapauksesta  Turning Point USA ilmoitti vaakunamokan tehneen henkilön saaneen potkut.
 Internetistä löytyneen pilavaakunan on alunperin suunnitellut graafisena suunnittelijana työskentelevä  Charles Leazott . Hän kertoo  Washington Postissa  tehneensä vaakunan vuoden 2016 presidentinvaalien jälkeen. Entinen republikaani Leazott sanoo vaakunan olleen kannanotto Trumpin vaalivoittoon.

Yhdysvaltain presidentin vaakuna vaihtui Venäjän kaksipäiseen kotkaan erehdyksen vuoksi – mokaajalle potkut


Summary: Yeboyahin mukaan suomalainen rap-musiiki on jo monipuolistumassa.

Rap-artisti  Yeboyah  eli  Rebekka Aili Kuukka  julkaisi perjantaina ensimmäisen Elovena EP -levynsä. Levyn avulla hän haluaa määritellä suomalaisuuden ja Elovena-hahmon uudelleen.
 Mistä on kyse
 EP:n nimikappaleessa Yeboyah julistaa olevansa luonnonlapsi, Elovena. Rapissa on tapana leveillä itselleen tärkeillä asioilla, ja Yeboyahille luonto on lähellä sydäntä.
 – Leijun sillä, että äidilläni on kasvimaa, josta syön suoraan luomuruokaa.
 EP on  julkaistu myös visuaalisena albumina.  Siinä Yeboyah ja muut esiintyjät nauttivat kesäisestä luonnosta.
 Samalla tummaihoinen Yeboyah ottaa haltuunsa suomalaisuuden symbolin, kaurahiutalepaketin vaalean Elovena-hahmon.
 – Me olemme jo täällä. Tältä Suomi näyttää oikeasti, Yeboyah sanoo.
 Kuka ja mitä
 Yeboyah on suomalaisen rap-musiikin nouseva kyky. Kun hän esitti uuden Elovena-kappaleensa Sideways-festivaaleilla kesäkuussa,  Helsingin Sanomien kriitikko  ylisti räppärin karismaa ja kuuli kappaleessa hittipotentiaalia.
 – Sideways-keikka oli hullu! Yeboyah itse kommentoi.
 Hän esiintyi festivaaleilla osana D.R.E.A.M.G.I.R.L.S.-kokoonpanoa. Sofa-räppiduon,  Adikian ,  F:n  ja muiden räppärinaisten show on nähty myös muun muassa Ruisrockissa ja Flow-festivaaleilla.
 Yeboyah oli julkaissut ennen EP:tä vasta yhden kappaleen, joten keikat ovat tuoneet hyvää kokemusta.
 – On ollut tosi siisti mahdollisuus päästä treenaamaan isoilla lavoilla lahjakkaiden tekijöiden kanssa.
 Tätä et ehkä tiennyt
 Lapsena Yeboyah soitti klassista pianoa ja kannelta. Saman aikaan hän kiinnostui hiphop-kulttuurista. Esimerkiksi musiikkikanava MTV:llä hän näki samaistuttavia roolimalleja.
 – Esikuviani ovat esimerkiksi  Princess Nokia ,  Missy Elliot ,  Lauryn Hill  ja  Erykah Badu .
 Yeboyah puhuu median representaatioista eli rooleista, joita esimerkiksi naisille ja vähemmistöihin kuuluville on tarjolla julkisuudessa. Ne ovat vaikuttaneet myös niihin valintoihin, joita hän on itse tehnyt elämässään.
 – En ole nähnyt itsenäni lääkärinä, koska en ole nähnyt koskaan itseni näköistä lääkäriä.
 Karoliina Simoinen / Yle
 "Haluan olla osa muutosta"
 Suomen eturivin rap-artistit ovat lähes poikkeuksetta valkoisia miehiä, ja piirit ovat pienet. Yeboyahin mielestä suomalainen rap-musiikki on jo monipuolistumassa.
 – Muutos on jo hyvässä vaiheessa, on tosi siistejä tyypejä ja pinnan alla kuplii. Haluan olla osa muutosta.
 – Toivon, että skene on tulevaisuudessa monipuolinen, rikas ja värikäs. Sellainen, jossa ihmisillä on tilaa toteuttaa itseään ja tehdä myös virheitä.
 Yeboyahia haastatellaan 8 minuuttia -ohjelmassa. Katso haastattelu klikkaamalla pääkuvaa. Katso myös  edelliset jaksot tästä.
 Korjattu 26.7. klo 18.48: Toisin kuin 8 minuuttia -lähetyksessä sanottiin, hiphop ja rap syntyivät Yhdysvalloissa 1970-luvulla, eivät 1980-luvulla.
 Lue myös:
 Rap-artisti Pyhimykselle arvostettu sanoittajapalkinto: "Tämä tuntuu hyväksynnältä rap-musiikille"
 Rap-yhtye Gasellit esiintyi vuosia tyhjille saleille ja oli hajoamispisteessä: "Tänä kesänä teemme enemmän keikkoja kuin moni muu"
 Vihaisesta ja kiusatusta nuoresta miehestä tuli rakkaudesta saarnaava räppäri – Pastori Pike: “Me tehtiin aika pahoja asioita”
 Roiseja puheita, tytöttelyä ja esikuvien puutetta – musiikkiala on miesten dominoima, mutta miksi?

Räppäri Yeboyah julistaa uudella EP:llään olevansa luonnonlapsi ja kaurahiutalepaketin Elovena – "Tältä Suomi näyttää oikeasti"